text:
SEHLUKO 18
Kufanele Yini Nginikele Kuphila Kwami KuNkulunkulu Futsi Ngibhajatiswe?
1. Yini longatibuta yona ngemuva kwekudadisha lencwadzi ngekucophelela?
MANYENTI emaciniso eliBhayibhelini losewuwafundzile usachubeka nekudadisha lencwadzi. Lamaciniso afaka ekhatsi setsembiso saNkulunkulu sekuphila phakadze emhlabeni lolipharadisi, simo salabafile kanye nelitsemba leluvuko. (Umshumayeli 9:5; Lukha 23:43; Johane 5:28, 29; Sembulo 21:3, 4) Mhlawumbe sewucalile kuya emihlanganweni yaBoFakazi BaJehova futsi uyakholelwa kutsi batikhonti teliciniso. (Johane 13:35) Kungenteka sewunebuhlobo lobuhle naJehova futsi sewukhetse kumkhonta. Ngako kungenteka uyatibuta: ‘Yini lokufanele ngiyente nyalo kuze ngikhonte Nkulunkulu?’
2. Kungani indvodza lenguMtopiya beyifuna kubhajatiswa?
2 Nguloko lokwacatjangwa yindvodza lenguMtopiya lebeyiphila ngesikhatsi saJesu. Ngemuva kwesikhatsi Jesu avusiwe, umfundzi wakhe Filiphu wayishumayela lendvodza. Filiphu wayikhombisa bufakazi bekutsi Jesu bekanguMesiya. LomTopiya watsintseka kakhulu ngalabekakufundza, waze watsi: “Nankha emanti; yini lengivimba kutsi ngibhajatiswe?”—Imisebenti 8:26-36.
3. (a) Ngumuphi umyalo Jesu lawunika balandzeli bakhe? (b) Umuntfu kufanele abhajatiswe njani?
3 LiBhayibheli likwenta kucace kutsi nawufuna kukhonta Jehova kufanele ubhajatiswe. Naku Jesu lakusho kubafundzi bakhe: “Nente bantfu bato tonkhe tive babe bafundzi bami, nibabhabhatise.” (Matewu 28:19) Jesu wasibekela sibonelo ngekutsi abhajatiswe. Wacwiliswa emantini kunekutsi amane afafatwe ngemanti enhloko. (Matewu 3:16) Lamuhla, nangabe umKhristu abhajatiswa, kufanele acwiliswe ngalokuphelele emantini.
4. Kubhajatiswa kubatjelani labanye ngawe?
4 Nawubhajatiswa, usuke utjengisa labanye kutsi ufuna mbamba kuba ngumngani waNkulunkulu nekutsi ufuna kumkhonta. (Tihlabelelo 40:7, 8) Kungenteka uyatibuta kutsi, ‘Yini lekufanele ngiyente nangifuna kubhajatiswa?’
LWATI NEKUKHOLWA
5. (a) Yini lekufanele uyente kucala usengakabhajatiswa? (b) Ibaluleke ngani imihlangano yebuKhristu?
5 Kufanele wati Jehova naJesu kucala usengakabhajatiswa. Sewuvele ucalile kwenta njalo ngekudadisha liBhayibheli. (Fundza Johane 17:3.) Kodvwa loko akukeneli. LiBhayibheli litsi kufanele ugcwale “lwati lwentsandvo yaNkulunkulu lolungulonalona.” (Kholose 1:9) Imihlangano yaBoFakazi BaJehova itakusita ube nebuhlobo lobuhle naJehova. Leso sizatfu lesibaluleke kakhulu lekufanele sikwente uchubeke uya njalo kulemihlangano.—Hebheru 10:24, 25.
6. Kunganani lokufanele ube sewukwati eBhayibhelini usengakabhajatiswa?
6 Jehova akagadzi kutsi wati konkhe lokuseBhayibhelini usengakabhajatiswa. NakulomTopiya bekangakagadzi kutsi ati tonkhe tintfo asengakabhabhatiswa. (Imisebenti 8:30, 31) Sitawuchubeka sifundza ngaJehova kuze kube phakadze. (Umshumayeli 3:11) Nawufuna kubhajatiswa, kufanele utati timfundziso teliBhayibheli letisisekelo uphindze uvumelane nato.—Hebheru 5:12.
7. Kukusite njani kudadisha liBhayibheli?
7 LiBhayibheli litsi: “Ngaphandle kwekukholwa ngeke kwenteke kutsi umuntfu amjabulise Nkulunkulu.” (Hebheru 11:6) Kufanele ube nekukholwa kucala usengakabhajatiswa. LiBhayibheli lisitjela kutsi endvulo bantfu basedolobheni laseKhorinte bakuva loko lebekufundziswa bafundzi baJesu, “bakholwa, base bayabhajatiswa.” (Imisebenti 18:8) Nawe kudadisha liBhayibheli kukusite kutsi utikholwe tetsembiso taNkulunkulu kanye nenhlawulo yaJesu lengakhona kusikhulula esonweni nasekufeni.—Joshuwa 23:14; Imisebenti 4:12; 2 Thimothi 3:16, 17.
TJELA LABANYE NGEMACINISO LASEBHAYIBHELINI
8. Yini letawukwenta ufune kutjela labanye ngalokufundzile?
8 Kukholwa kwakho kutawucina nawuchubeka ufundza tintfo letinyenti eBhayibhelini futsi ubona kutsi tikusita njani ekuphileni kwakho. Utawufuna kutjela labanye ngaloko lokufundzako. (Jeremiya 20:9; 2 Khorinte 4:13) Bobani longabatjela?
9, 10. (a) Ungacala kubobani kucoca ngalokufundzile? (b) Yini lokufanele uyente nawufuna kushumayela nelibandla?
9 Kungenteka ufise kutjela umndeni wakho, bangani, bomakhelwane nobe losebenta nabo ngaloko lokufundzako. Leyo yintfo lenhle, kepha kufanele ubatjele ngemusa nangelutsandvo. Ngekuhamba kwesikhatsi utawubese ufuna kushumayela nelibandla. Nasewutiva sekuwukulungele kushumayela, ungakhuluma naFakazi lodadisha naye liBhayibheli umtjele kutsi sewufuna kushumayela nelibandla. Nangabe abona kutsi sewungakhona kushumayela futsi sewushintjile, sewuyakwenta loko lokufundze eBhayibhelini, nitawubese nihlangana nalabadzala belibandla lababili.
10 Kutakwentekani kulomhlangano? Labadzala batawucoca nawe kute babone kutsi uyawacondza futsi uyawakholelwa yini emaciniso eliBhayibheli lasisekelo, uyakwenta yini loko lokufundza eBhayibhelini ekuphileni kwakho, kanye nekutsi uyafuna yini vele kuba nguFakazi waJehova. Ungesabi kukhuluma nalabadzala, ngoba banakekela bonkhe labasebandleni, lokufaka ekhatsi nawe. (Imisebenti 20:28; 1 Phetro 5:2, 3) Ngemva kwalomhlangano laba labadzala batakutjela kutsi sewungacala yini kushumayela nalabasebandleni.
11. Kungani kubaluleke kakhulu kushintja usengakacali kushumayela nelibandla?
11 Labadzala kungenteka bakutjele kutsi kufanele uyishintje kakhudlwana indlela lophila ngayo usengakacali kushumayela nelibandla. Kungani kubaluleke kakhulu kutsi ushintje? Kubalulekile ngoba nasitjela labanye ngaJehova sisuke simelele yena futsi kufanele siphile ngendlela lemdvumisako.—1 Khorinte 6:9, 10; Galathiya 5:19-21.
PHENDVUKA FUTSI UGUCUKE
12. Yini leyenta kudzingeke kutsi bonkhe bantfu baphendvuke?
12 Kunalokunye lokufanele ukwente usengakabhajatiswa. Umphostoli Phetro watsi: “Phendvukani nigucuke, khona tono tenu titewusulwa.” (Imisebenti 3:19) Kusho kutsini kuphendvuka? Kusho kuva buhlungu kakhulu nganoma ngabe yini lembi lesiyentile. Sibonelo saloko kutsi nangabe bewutiphatsa kabi ngekwelicansi kufanele uphendvuke. Ngisho noma ngabe bewetama kwenta lokulungile kuphila kwakho konkhe, kufanele uphendvuke ngoba sonkhe siyona futsi sidzinga kucela kutsi Nkulunkulu asicolele.—Roma 3:23; 5:12.
13. Kusho kutsini ‘kugucuka’?
13 Kufanele ugcine ngekuva buhlungu yini ngalokubi lokwentile? Cha. Phetro watsi kufanele uphindze ‘ugucuke.’ Loku kusho kutsi kufanele uyekele konkhe lokubi bese ucala kwenta lokuhle. Kute ukucondze loku, asewuticabange uya endzaweni longayati, bese kutsi ngemuva kwesikhatsi ubone kutsi ulahlekile. Yini longayenta? Asingabati kutsi unganciphisa litubane, ume, ujike bese sewuhamba ngendlela leya lapho ufuna kuya khona. Usachubeka nekufundza liBhayibheli utawutfola kutsi kunemikhuba noma tintfo lekufanele utishintje ekuphileni kwakho. Timisele, ‘ugucuke’—ushintje lakufanele ushintje khona—bese wenta lokufunwa nguNkulunkulu.
TINIKELE
14. Utinikela njani kuNkulunkulu?
14 Lesinye sinyatselo lesibalulekile lekufanele usitsatse usengabhajatiswa, kutsi utinikele kuJehova. Nawutinikela kuJehova, uyathantaza umetsembise kutsi utawukhonta yena kuphela futsi intsandvo yakhe kube ngiyo lebalulekile ekuphileni kwakho.—Dutheronomi 6:15.
15, 16. Yini leyenta umuntfu afune kutinikela kuNkulunkulu?
15 Kwetsembisa kutsi sitawukhonta Jehova kuphela kufana nekwetsembisa umuntfu lomtsandzako kutsi utawuhlala naye kuphila kwakho konkhe. Ase ucabange ngelijaha nentfombi labatsandzanako. Njengoba lelijaha lichubeka liyati kahle lentfombi, ligcine seliyitsandza kakhulu futsi selifisa kuyishada. Nanobe lesincumo singasilula, lelijaha liyatinikela ngoba liyayitsandza lentfombi.
16 Kufundza ngaJehova, kukwenta umtsandze kakhulu futsi ufise kumkhonta ngawo onkhe emandla akho. Loku kutawukwenta uthantaze kuye wetsembise kumkhonta. LiBhayibheli litsi wonkhe umuntfu lofuna kuba ngumlandzeli waJesu kufanele ‘atidzele.’ (Makho 8:34) Kusho kutsini loko? Kusho kutsi kulalela Jehova kuta kucala ekuphileni kwakho. Kwenta loko Jehova lakufunako ngiko lokubaluleke kakhulu kwendlula tintfo lotifunako kanye nemigomo yakho.—Fundza 1 Phetro 4:2.
UNGESABI KUTSI UTAWEHLULEKA
17. Yini leyenta labanye bantfu bangatinikeli kuJehova?
17 Labanye bantfu abatinikeli kuJehova ngoba besaba kutsi batawehluleka kugcina setsembiso sekumkhonta ngekwetsembeka. Abafuni kumvisa buhlungu, kantsi labanye batitjela kutsi nabangakatinikeli, Jehova ngeke abasole ngetintfo labatentako.
18. Yini lengakusita ulwisane nekwesaba kuvisa Jehova buhlungu?
18 Kutsandza Jehova kutokusita kutsi ulwisane nekwesaba kumvisa buhlungu. Utawenta konkhe lokusemandleni kutsi ugcine setsembiso sakho ngobe umtsandza. (Umshumayeli 5:4; Kholose 1:10) Angeke ucabange kutsi kulukhuni kakhulu kwenta intsandvo yaNkulunkulu. Umphostoli Johane watsi: “Nguloku lokushiwo kutsandza Nkulunkulu, kutsi sigcine imiyalo yakhe; kantsi nemiyalo yakhe ayisiwo umtfwalo.”—1 Johane 5:3.
19. Kungani kufanele ungesabi kutinikela kuJehova?
19 Akudzingeki ube ngumuntfu lote sono kute utinikele kuJehova. Akagadzi kutsi sente lesingeke sikhone kukwenta. (Tihlabelelo 103:14) Utakusita kutsi wente lokulungile. (Isaya 41:10) Tsemba Jehova ngayo yonkhe inhlitiyo yakho futsi “yena uyakucondzisa tindlela takho.”—Taga 3:5, 6.
KUVUMA EMBIKWEBANTFU BESE UYASINDZISWA
20. Ngusiphi sinyatselo lokufanele usitsatse nasewutinikele kuJehova?
20 Ucabanga kutsi sewukulungele yini kutinikela kuJehova? Nasewutinikele kuJehova usuke sewukulungele kutsatsa sinyatselo lesilandzelako. Kudzingeka kutsi ubhajatiswe.
21, 22. Ungakuvuma njani ‘embikwebantfu’ kukholwa kwakho?
21 Khuluma nemchumanisi wesigungu salabadzala losebandleni lokulo umtjele kutsi sewutinikele kuJehova futsi sewufuna kubhajatiswa. Utawubese uhlela kutsi nicoce nalabanye labadzala belibandla ngetintfo lotifundze eBhayibhelini. Nababona kutsi sewukulungele, batakutjela kutsi sewungabhajatiswa emhlanganweni wesigodzi noma wesifundza waBoFakazi BaJehova lolandzelako. Kulomhlangano kutawuba nenkhulumo lechaza kutsi kusho kutsini kubhajatiswa. Umzalwane lotabe abeka lenkhulumo utawubuta labo lesebakulungele kubhajatiswa imibuto lemibili lelula. Ngekuphendvula leyo mibuto, utawube ‘ukuvuma embikwebantfu’ kukholwa kwakho.—Roma 10:10.
22 Utawubese uyabhajatiswa. Utawucwiliswa emantini. Lokubhajatiswa kutawukhombisa wonkhe muntfu kutsi sewutinikele futsi sewunguFakazi waJehova.
KUSHO KUTSINI KUBHAJATISWA KWAKHO?
23. Kusho kutsini kubhajatiswa “egameni leYise, neleNdvodzana, nelemoya longcwele”?
23 Jesu watsi balandzeli bakhe batawubhajatiswa “egameni leYise, neleNdvodzana, nelemoya longcwele.” (Fundza Matewu 28:19.) Kusho kutsini loko? Kusho kutsi uyalihlonipha ligunya laJehova, indzima yaJesu ekufezeni injongo yaNkulunkulu kanye nendlela Nkulunkulu lasebentisa ngayo umoya wakhe longcwele kuze afeze intsandvo yakhe.—Tihlabelelo 83:18; Matewu 28:18; Galathiya 5:22, 23; 2 Phetro 1:21.
24, 25. (a) Kumelelani kubhajatiswa? (b) Sitawucoca ngani esehlukweni lesilandzelako?
24 Kubhajatiswa kumelela intfo lebaluleke kakhulu. Kucwiliswa emantini kusho kutsi sewufile endleleni lebewuphila ngayo nobe sewuyishiyile. Nawuphuma emantini, utawucala imphilo lensha yekwenta intsandvo yaNkulunkulu. Kukhombisa kutsi kusukela manje utawukhonta Jehova kuphila kwakho konkhe. Ungakhohlwa kutsi awukatinikeli kumuntfu noma emsebentini nobe enhlanganweni. Unikele kuphila kwakho kuJehova.
25 Kutinikela kwakho kutakusita wakhe buhlobo lobuhle naNkulunkulu. (Tihlabelelo 25:14) Loko akusho kutsi umuntfu utawusindziswa ngoba nje sewubhajatisiwe. Umphostoli Pawula watsi: “Chubekani nisebentela kusindziswa kwenu ngekwesaba nangekutfutfumela.” (Filiphi 2:12) Kubhajatiswa kumane nje kusicalo. Ungahlala njani usondzelene naJehova? Sehluko lesilandzelako sitawuphendvula lombuto.


c: text/html

text:
INCENYE 1
Yetsembela KuNkulunkulu Kute Ujabule Emshadweni Wakho
“Ekucaleni Nkulunkulu wadala lomdvuna nalomsikati.”
Jehova * Nkulunkulu washadisa bantfu bekucala. LiBhayibheli lisitjela kutsi wadala umfati wekucala “wase umyisa endvodzeni.” Adamu abejabule kakhulu kangangekutsi waze watsi: “Lona-ke sewulitsambo lematsambo ami, nenyama yenyama yami.” (Genesisi 2:22, 23) Nanyalo Jehova ufuna kutsi bantfu labashadene bajabule.
Nawushada, ungacabanga kutsi tonkhe tintfo titawuhamba kahle. Kodvwa liciniso likutsi, ngisho indvodza nemfati labatsandzana mbamba batawuba nato tinkinga. (1 Khorinte 7:28) Kulencwajana, utawutfola timiso teliBhayibheli lotawutsi nawutisebentisa ujabule emshadweni wakho futsi nemndeni wakho ujabule.
1 YEMUKELA INDZIMA LOYINIKWE NGUJEHOVA
LOKO LOKUSHIWO LIBHAYIBHELI: Indvodza iyinhloko yemndeni.
Nangabe uyindvodza, Jehova ulindzele kutsi umnakekele ngelutsandvo umfati wakho. (1 Phetro 3:7) Wamenta kutsi abe ngumsiti wakho futsi ufuna umphatse ngenhlonipho nangelutsandvo. (Genesisi 2:18) Kufanele umtsandze kakhulu futsi tidzingo takhe tite kucala kunetakho.
Nangabe ungumfati, Jehova ulindzele kutsi uyihloniphe ngalokujulile indvodza yakho futsi uyisite ekufezeni indzima yayo. (1 Khorinte 11:3; Efesu 5:33) Tisekele tincumo tayo futsi ubambisane nayo ngenhlitiyo yakho yonkhe. (Kholose 3:18) Nawenta njalo, indvodza yakho itakutsandza, naJehova akutsandze.
LONGAKWENTA:
Buta umuntfu loshade naye kutsi ungaba njani yindvodza lekahle nobe umfati lokahle. Mlalelisise futsi wente konkhe lokusemandleni akho kute utfutfuke
Beketela. Kutawutsatsa sikhatsi kutsi nobabili nifundze kujabulisana
2 YIKHATSALELE MBAMBA IMIVA YEMUNTFU LOSHADE NAYE
LOKO LOKUSHIWO LIBHAYIBHELI: Kufanele uyikhatsalele inhlalakahle yemuntfu loshade naye. (Filiphi 2:3, 4) Mphatse njengaloyo loligugu, ukhumbule kutsi Jehova ufuna tinceku takhe ‘tibe nemusa kubo bonkhe’ bantfu. (2 Thimothi 2:24) “Emavi lakhulumeke ngebudlabha ahlaba njengesikhali; kodvwa emavi lakhulumeke ngekuhlakanipha ayaphilisa.” Ngako-ke kufanele uwakhetse ngekuhlakanipha emavi akho. (Taga 12:18) Umoya waJehova utakusita kutsi ukhulume ngemusa nangelutsandvo.
LONGAKWENTA:
Ngaphambi kwekucoca ngetindzaba letibalulekile nemuntfu loshade naye, thantazela lusito kute ube nemoya lophansi uphindze ube nengcondvo levulekile
Cabangisisa ngaloko lotakusho nangendlela lotakusho ngayo
3 CABANGANI NGENDLELA LEVUMELANAKO
LOKO LOKUSHIWO LIBHAYIBHELI: Nawushada, uba “nyamanye” nemuntfu loshade naye. (Matewu 19:5) Nobe kunjalo, solo nibantfu lababili labangafani futsi ningaba nemibono leyehlukene. Ngako kufanele nifundze kuvumelana kuloko lenikucabangako nangendlela lenitiva ngayo. (Filiphi 2:2) Kuvumelana kubalulekile nanenta tincumo. LiBhayibheli litsi: “Yenta tinhloso takho ngekutfola teluleko letilungile.” (Taga 20:18) Vumelani timiso teliBhayibheli tinicondzise nanitsatsa tincumo letibalulekile.
LONGAKWENTA:
Tjela umuntfu loshade naye indlela lotiva ngayo, ungagcini nje ngekumcocela lokutsite nobe umtjele imibono yakho
Cale ukhulume nemuntfu loshade naye usengakatenti tincumo
^ sig. 4 EBhayibhelini, libito laNkulunkulu nguJehova.

robotstxt: allowed

filter: keep


text:
Ngumuphi Umbono Lonawo NgeliBhayibheli?
Ungasho yini kutsi . . .
liyincwadzi lenekuhlakanipha kwemuntfu?
liyincwadzi yetinganekwane nome yetindzaba temlandvo lokungenteka kutsi tiliciniso?
liliVi laNkulunkulu?
LOKO LOKUSHIWO LIBHAYIBHELI
“Yonkhe imiBhalo iphefumulelwe nguNkulunkulu.”—2 Thimothi 3:16.
KUNGAKUSITA NGANI KUKUKHOLELWA LOKU?
Ungatfola timphendvulo letenetisako temibuto lehlupha bantfu labanyenti.—Taga 2:1-5.
Ungatfola sicondziso lesetsembekile sendlela lokufanele uphile ngayo.—Tihlabelelo 119:105.
Ungaba nelitsemba lelingulonalona lelikusasa.—Roma 15:4.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letintsatfu:
Kuvumelana kwalo lokumangalisako. Kubhalwa kweliBhayibheli kwatsatsa iminyaka lengu-1 600 futsi labhalwa bantfu labehlukehlukene labangu-40. Labanengi babo abazange sebabonane ngisho nangeliso. Nome kunjalo, lencwadzi iyonkhe iyavumelana, ize inesihloko sinye.
Umlandvo lesingawetsemba. Tatimlandvo temave tijakela ekufihleni emaphutsa ebantfu betive takubo. Kodvwa babhali beliBhayibheli bawabhala ngekwetsembeka emaphutsa abo ngisho newetive takubo.—2 Tikhronike 36:15, 16; Tihlabelelo 51:1-4.
Tiphrofetho lesingatetsemba. LiBhayibheli laphrofetha ngekubhujiswa kwelidolobha lasendvulo, iBhabhulona, kusesele iminyaka lengu-200 kutsi loko kwenteke. (Isaya 13:17-22) Aligcinanga nje ngekuveta indlela iBhabhulona lebelitawuwa ngayo kodvwa laphindze lamgagula ngelibito loyo lebekatalincoba.—Isaya 45:1-3.
Naletinye tiphrofetho letinyenti teliBhayibheli tagcwaliseka, lokufaka ekhatsi ngisho nemininingwane lemincane yato. Kodvwa akusiko yini vele loko lebesingakulindzela eVini laNkulunkulu?—2 Phetro 1:21.
LONGACABANGA NGAKO
LiVi laNkulunkulu lingakutfutfukisa kanjani kuphila kwakho?
LiBhayibheli liyawuphendvula lombuto ku-ISAYA 48:17, 18 naku-2 THIMOTHI 3:16, 17.
Fundza Kabanti
TINDZABA LETIMNANDZI LETIVELA KUNKULUNKULU
Letindzaba Letimnandzi Tivela KuNkulunkulu Yini Vele?
Yini lengasenta sikholwe kutsi liBhayibheli liliciniso?


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
13 Hlalani ninelutsandvo lwebuzalwane.
2 Ningakukhohlwa kwemukela tivakashi, ngobe ngako labanye bangenisa tingilosi bangati.
3 Bakhumbuleni labo lababoshiwe kube shengatsi nani niboshwe kanye nabo, nikhumbule nalabo labaphatfwa kabi, njengobe nani nikulomtimba.
4 Umshado awuhlonishwe ngibo bonkhe bantfu, futsi ungangcoliswa, ngobe Nkulunkulu utawutehlulela tidlundlulu netiphingi.
5 Indlela leniphila ngayo ayingabi yekutsandza imali, kodvwa yeneliswani tintfo leninato. Ngobe utsite: “Ngeke ngize ngikushiye, futsi ngeke ngize ngikulahle.”
6 Ngako sinesibindzi futsi sitsi: “Jehova ungumsiti wami; ngeke ngesabe. Umuntfu angangentani?”
7 Khumbulani labo labaniholako, labakhulume livi laNkulunkulu kini; njengobe nicabangisisa ngemiphumela yekutiphatsa kwabo, lingisani kukholwa kwabo.
8 Jesu Khristu uyafana, itolo, lamuhla naphakadze.
9 Ningadukiswa timfundziso letehlukahlukene naletingatiwa; ngobe kuncono kutsi inhlitiyo iciniswe ngemusa waNkulunkulu kunekutsi iciniswe ngalokudliwako, lokungabazuzisi labo labakunakile.
10 Tsine sinelilati, labete ligunya lekudla kulo labo labenta umsebenti longcwele ethendeni.
11 Ngobe imitimba yetilwane umphristi lophakeme latsatsa ingati yato ayiyise endzaweni lengcwele njengemnikelo wetono, ishiselwa ngaphandle kwenkambu.
12 Ngako naJesu wahlushwa ngaphandle kwelisango kuze angcwelise bantfu ngengati yakhe.
13 Natsi-ke asiyeni kuye ngaphandle kwenkambu, setfwele lihlazo naye laletfwala,
14 ngobe lapha site lidolobha lelitawuhlala likhona, kodvwa ngekutimisela sifuna lelo lelitako.
15 Ngaye asihlale sinikela kuNkulunkulu umhlatjelo wekudvumisa, lokusitselo setindzebe tetfu letivuma libito lakhe embikwebantfu.
16 Ngetulu kwaloko, ningakukhohlwa kwenta lokuhle nekwabela labanye loko leninako, ngobe Nkulunkulu uyajabula ngeminikelo lenjalo.
17 Balaleleni labo labaniholako futsi nititfobe kubo, ngobe balindza imiphefumulo yenu njengobe batawulandzisa, kuze loku bakwente ngekujabula hhayi ngekububula, ngobe loku kutawunilimata.
18 Chubekani nisithantazela, ngobe setsemba kutsi sinanembeza lomsulwa, njengobe sifisa kutiphatsa ngekwetsembeka kuto tonkhe tintfo.
19 Nginikhutsata kakhulu kutsi ningithantazele kuze ngibuyele kini masinyane.
20 Shengatsi Nkulunkulu wekuthula, lowamvusa ekufeni umelusi lomkhulu wetimvu, iNkhosi yetfu Jesu, inengati yesivumelwane saphakadze,
21 anganinika tonkhe tintfo letinhle kuze nente intsandvo yakhe, futsi ngaJesu Khristu ente kutsi tsine sente lokwemukelekako emehlweni akhe; ludvumo aluye kuye phakadze naphakadze. Amen.
22 Ngiyanincenga bazalwane kutsi nisilalelisise lesikhutsato, ngobe ecinisweni nginibhalele incwadzi ngemavi lambalwa.
23 Yatini kutsi umzalwane wetfu Thimothi sewukhululiwe. Nangabe efika masinyane, sitawuta kanye kanye sitenibona.
24 Vuselani bonkhe labaniholako nabo bonkhe labangcwele. NebaseTaliyane bayanivusela.
25 Umusa waNkulunkulu awube nani nonkhe.
Tfumela
Tfumela
I-NEW WORLD TRANSLATION OF THE HOLY SCRIPTURES
Hebheru 13
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
SEHLUKO SEKUCALA
Liyini Liciniso NgaNkulunkulu?
Vele Nkulunkulu uyakukhatsalela yini?
Unjani Nkulunkulu? Unalo yini libito?
Singakwati yini kusondzela kuNkulunkulu?
1, 2. Kungani kukuhle kubuta imibuto?
UKE wayinaka yini indlela bantfwana lababuta ngayo imibuto? Labanyenti bacala kubuta ngalesikhatsi nje bafundza kukhuluma. Bavula emehlo, futsi ngemndlandla bayakubuka bese bacala kubuta imibuto lefanana nalena: Kungani sibhakabhaka siluhlata? Tentiwe ngani tinkhanyeti? Ngubani lowafundzisa tinyoni kucula? Ungetama kamatima kuphendvula, kodvwa akusimelula ngaso sonkhe sikhatsi. Ngobe nemphendvulo yakho lenhle itawuholela kulomunye umbuto: Kungani?
2 Akusibo bantfwana kuphela lababuta imibuto. Njengobe natsi sikhula, siyabuta. Siyabuta kuze silayelwe indlela, kuze sati ngetingoti lokufanele sitigweme, nobe sanelise sifiso setfu sekwati. Kodvwa kubonakala shengatsi linyenti lebantfu liyayekela kubuta imibuto, ikakhulukati leyo lebaluleke kakhulu. Lokungenani bantfu bayayekela kutfola timphendvulo.
3. Kungani bantfu labanyenti baye bayekela kufuna timphendvulo temibuto lebaluleke kakhulu?
3 Ase ucabange ngalemibuto lesesetfulweni salencwadzi, naleyo lesekucaleni kwalesehluko. Lena nguleminye yemibuto lebalulekile longayibuta. Nobe kunjalo, bantfu labanyenti baye bayekela kufuna timphendvulo talemibuto. Kungani? LiBhayibheli linato yini timphendvulo? Labanye bacabanga kutsi timphendvulo talo tilukhuni kakhulu kutsi bangaticondza. Labanye bakhatsateka ngekutsi kubuta imibuto kutawubehlisa sitfunti nobe kubaphoce. Kantsi labanye bancuma kutsi imibuto lenjalo kuncono bayishile kubafundisi. Kutsiwani ngawe?
4, 5. Nguyiphi leminye yemibuto lebaluleke kakhulu lesingatibuta yona, futsi kungani kufanele sifune timphendvulo tayo?
4 Kungenteka kutsi nawe uyafuna kutfola timphendvula temibuto lebalulekile ekuphileni. Akumangalisi kutsi uke utibute: ‘Iyini injongo yekuphila? Lokuphila lesikuphilako nyalo, kukuphela kwako yini? Unjani Nkulunkulu?’ Kuhle kutibuta imibuto lenjena, futsi kubalulekile kutsi ungayekeli kubuta kuze kube ngulapho utfola timphendvulo letenetisako nalongatetsemba. Umfundzisi lodvumile Jesu Khristu watsi: “Celani, nitawuphiwa; funani, nitawutfola; nconcotsani, nitakuvulelwa.”
5 Nangabe uchubeka “ufuna” timphendvulo temibuto lebalulekile utawutfola kutsi kufuna kwakho kuba nemvuzo lomkhulu. (Taga 2:1-5) Nobe ngabe bantfu bakutjelani, tikhona timphendvulo futsi ungatitfola eBhayibhelini. Letimphendvulo atisilukhuni kutsi utivisise. Kodvwa tiletsa litsemba nenjabulo. Tingakusita kutsi nyalo uphile kuphila lokwenetisako. Kwekucala, asesicabangele umbuto loye wahlupha bantfu labanyenti.
NKULUNKULU AKASIKHATSALELI FUTSI UNELUNYA YINI?
6. Kungani bantfu labanyenti bacabanga kutsi Nkulunkulu akanendzaba nekuhlupheka kwebantfu?
6 Bantfu labanyenti bacabanga kutsi imphendvulo yalombuto nguyebo. Batsi, ‘Kube Nkulunkulu abesikhatsalela, umhlaba bewungeke yini ube yindzawo leyehlukile kulena lesiphila kuyo?’ Nasibuka yonkhe indzawo, umhlaba ugcwele timphi, kutondzana nelusizi. Sonkhe siyagula, siyahlupheka futsi sifelwa tihlobo tetfu. Ngenca yaloko bantfu batsi, ‘Kube Nkulunkulu abesikhatsalela abengeke yini ativimbe tonkhe letintfo leti kutsi tingenteki?’
7. (a) Bafundisi babente njani bantfu bacabanga kutsi Nkulunkulu unelunya? (b) Lifundzisani mbambambamba liBhayibheli ngetilingo lesingahle sibhekane nato?
7 Lokubi nakakhulu kutsi, bafundisi benta bantfu bacabange kutsi Nkulunkulu unelunya. Njani? Nakuvela inhlekelele batsi bekuyintsandvo yaNkulunkulu. Ngekusho kanjalo, bafundisi basola Nkulunkulu ngetintfo letimbi letentekako. Kuliciniso yini loko ngaNkulunkulu? Lifundzisani mbambambamba liBhayibheli? Jakobe 1:13 utsi: “Umuntfu lolingwako angabosho kutsi: ‘Ngilingwa nguNkulunkulu;’ ngobe Nkulunkulu angeke alingwe ngalokubi, futsi akalingi muntfu.” Nkulunkulu akasuye nanini lobangela lobubi lobubona emhlabeni wonkhe. (Jobe 34:10-12) Kuyavunywa, yena uyakuvumela lokubi kutsi kwenteke. Kodvwa kunemehluko lomkhulu emkhatsini wekuvumela intfo kutsi yenteke nekuyibangela.
8, 9. (a) Ungawufanekisa kanjani umehluko emkhatsini wekuvumela bubi kutsi bube khona nekububangela? (b) Kungani kungaba ngulokungakalungi ngatsi kusola sincumo saNkulunkulu sekuvumela bantfu kutsi baphile imphilo lembi?
8 Nasi sibonelo: Cabanga ngababe lohlakaniphile futsi lonelutsandvo, lonendvodzana leseyikhulile lesahlala ekhaya nebatali bayo. Lapho lendvodzana seyicala kuba lihlongandlebe futsi seyikhetsa kuhamba ekhaya, babe wayo uyayikhulula. Lendvodzana iyahamba bese icala kuphila imphilo lembi, ekugcineni ingene etinkingeni. Tinkinga lesuke ihlangabetane nato tibangelwe ngubabe wayo yini? Cha. (Lukha 15:11-13) Ngalokufananako-ke, Nkulunkulu akabavimbanga bantfu nabakhetsa kuphila imphilo lembi, kepha akusuye lobangela tinkinga letivelako. Ngako-ke, akukuhle ngatsi kutsi sisole Nkulunkulu ngato tonkhe tinkinga letivelela bantfu.
9 Nkulunkulu unetizatfu letinhle tekuvumela bantfu kutsi baphile imphilo lembi. NjengeMdali lohlakaniphile nalonemandla, akudzingeki kutsi asichazele tizatfu takhe. Kodvwa ngenca yelutsandvo lanalo, uyasichazela. Utawufundza ngaletinyenti taletizatfu eSehlukweni 11. Kodvwa ciniseka kutsi akusuye Nkulunkulu lobangela tinkinga lesibhekana nato. Ngale kwaloko, usiniketa litsemba lesisombululo saletinkinga.
10. Kungani singetsemba kutsi Nkulunkulu utabucedza bonkhe bubi lobukhona?
10 Ngetulu kwaloko Nkulunkulu ungcwele. (Isaya 6:3) Loku kusho kutsi umsulwa futsi uhlantekile. Kute ngisho nalobuncane bubi kuye. Ngako-ke, singametsemba ngalokuphelele. Kumetsemba kwetfu kungetulu kwelitsemba lesingaba nalo ngebantfu labonakele. Ngisho nemuntfu lowetsembekile loneligunya, ute emandla ekucedza wonkhe umonakalo lowentiwa bantfu lababi. Kodvwa Nkulunkulu unawo onkhe emandla. Unemandla ekucedza bubi, futsi utabucedza bonkhe bubi lobusemhlabeni. Utabucedza bungaphindze bube khona!
NKULUNKULU UTIVA NJANI NGEKUNGALUNGI LESIBHEKANA NAKO?
11. (a) Nkulunkulu utiva njani ngekungalungi? (b) Nkulunkulu utiva njani lapho wena uhlupheka?
11 Nkulunkulu utiva njani ngaloko lokwenteka emhlabeni, nasekuphileni kwakho? LiBhayibheli lifundzisa kutsi Nkulunkulu “uyakutsandza kwenta tintfo ngendlela lefanele.” (Tihlabelelo 37:28) Ngako unendzaba nekutsi yini lelungile nalengakalungi. Uyatitondza tonkhe tinhlobo tekungalungi. LiBhayibheli litsi Nkulunkulu “wadzabuka enhlitiyweni yakhe” ngalesikhatsi bubi bugcwala emhlabeni esikhatsini lesindlulile. (Genesisi 6:5, 6) Nkulunkulu akakashintji. (Malakhi 3:6) Usakutondza kuhlupheka lokusemhlabeni wonkhe. Nkulunkulu uyakutondza kubona bantfu bahlupheka. LiBhayibheli litsi ‘uyakukhatsalela.’
12, 13. (a) Kungani sinetimfanelo tebuntfu letinhle letinjengelutsandvo, futsi lutsandvo lungawutsintsa njani umbono wetfu ngemhlaba? (b) Kungani ungaciniseka kutsi Nkulunkulu utawenta lokutsite ngetinkinga letigcwele emhlabeni?
12 Yini lengasicinisekisa kutsi Nkulunkulu akatsandzi kubona bantfu bahlupheka? Nabu lobunye bufakazi lobengetiwe. LiBhayibheli lifundzisa kutsi bantfu badalwe ngemfanekiso waNkulunkulu. (Genesisi 1:26) Ngako natsi sinetimfanelo tebuntfu letinhle ngobe naNkulunkulu naye unetimfanelo tebuntfu letinhle. Nasi sibonelo: Kuyakukhatsata yini wena kubona bantfu labangenacala bahlupheka? Nangabe kukukhatsata, ciniseka kutsi naNkulunkulu kumkhatsata ngisho nakakhulu.
13 Lenye intfo lenhle kakhulu ngebantfu kutsi bayakwati kubonisa lutsandvo. NaNkulunkulu naye unjalo. LiBhayibheli lifundzisa kutsi “Nkulunkulu ulutsandvo.” (1 Johane 4:8) Sibonisa lutsandvo ngobe naNkulunkulu uyasitsandza. Lutsandvo lungakwenta yini kutsi ucedze kuhlupheka nekungalungi lokubonako emhlabeni? Nangabe bewunemandla ekukwenta loko, bewutakwenta yini? Yebo, bewungakwenta! Ungaciniseka kutsi naNkulunkulu utakucedza konkhe kuhlupheka nekungalungi. Letetsembiso lokukhulunywe ngato ekucaleni kwalencwadzi atisiwo nje emaphupho nobe ematsemba langeke agcwaliseke. Tetsembiso taNkulunkulu titawugcwaliseka nakanjani! Kute utikholwe letetsembiso, kudzingeka wati lokwengetiwe ngaNkulunkulu lotetsembisako.
NKULUNKULU UFUNA UMATI KUTSI UNGUBANI
14. Ngubani libito laNkulunkulu, futsi kungani kufanele silisebentise?
14 Yini longayenta nawufuna kutsi umuntfu lotsite akwati? Bewungeke yini umtjele libito lakho? Nkulunkulu unalo yini libito? Tinkholo letinyenti titsi libito lakhe “NguNkulunkulu” nobe “Nkhosi,” kodvwa lawo akusiwo emabito akhe. Amane nje aticu takhe njengobe lelitsi “nkhosi” nalelitsi “mengameli” aticu. LiBhayibheli lifundzisa kutsi Nkulunkulu uneticu letinyenti. Letinye tato titsi “Nkulunkulu” nobe “Nkhosi.” Nobe kunjalo, liBhayibheli lifundzisa kutsi Nkulunkulu unalo libito lakhe lelitsi Jehova. Tihlabelelo 83:18 titsi: “Nguwe wedvwa lolibito lakhe [“linguJehova,” NW], nguwe Losetikwako Konkhe, lophakeme abuse umhlaba wonkhe.” Nangabe liBhayibheli lakho lite lelibito, ungafundza Sandzisanchazo emakhasini 195-7 alencwadzi kute utfole kutsi kungani lite. Liciniso likutsi libito laNkulunkulu livela tikhatsi letitinkhulungwane eBhayibhelini lakudzala. Ngako-ke, Jehova ufuna kutsi ulati futsi ulisebentise libito lakhe. Usebentisa liBhayibheli kute atatise kitsi.
15. Lisho kutsini libito lelitsi Jehova?
15 Nkulunkulu watiniketa libito lelinenchazelo. Libito lakhe lelitsi Jehova lisho kutsi Nkulunkulu ubangela tonkhe tintfo kutsi tibe khona, futsi ugcwalisa nobe ngabe nguyiphi injongo lanayo. * Libito laNkulunkulu lehlukile, alifanani nalamanye futsi lakhe yedvwa. Jehova wehluke nangaletinye tindlela letinyenti. Njani?
16, 17. Yini lesingayifundza ngaJehova kuleticu letilandzelako: (a) “Somandla”? (b) “Nkhosi yetive tonkhe”? (c) “Mdali”?
16 Sifundzile kutsi Tihlabelelo 83:18 titsi ngaJehova: ‘Nguwe wedvwa . . . Losetikwako Konkhe.’ Ngako-ke, nguJehova yedvwa lobitwa ngekutsi “nguSomandla.” Sembulo 15:3 sitsi: “Tinkhulu tiyamangalisa tento takho, [“Jehova,” NW], Nkulunkulu, Somandla! Tilungile tiliciniso tindlela takho, Nkhosi yetive tonkhe.” Sicu letsi “Somandla” sisifundzisa kutsi Jehova nguye lonemandla lamakhulu kwendlula nobe ngabe yini lekhona. Emandla akhe angeke sewuwalinganise, ngobe uphakeme. Sicu lesitsi “Nkhosi yetive tonkhe” sisikhumbuta kutsi Jehova wehlukile nangalomunye umcondvo. Nguye yedvwa labekhona futsi loyawubakhona kuze kube phakadze. Tihlabelelo 90:2 titsi: “Kusukela phakadze kuze kube phakadze, wena Nkulunkulu ukhona.” Akumangalisi yini loko?
17 Jehova wehluke nangekutsi nguye yedvwa uMdali. UmBhalo weSembulo 4:11 utsi: “Ufanele wena, Nkulunkulu, [Jehova, NW] loyiNkhosi yetfu, kutsi wemukele bukhosi, neludvumo, nemandla, ngobe konkhe kwadalwa nguwe. Konkhe kwenteka ngentsandvo yakho, kwadalwa ngayo.” Konkhe longase ukucabange
UNGAKWATI YINI KUSONDZELA KUJEHOVA?
18. Kungani labanye bantfu bacabanga kutsi angeke bakhone kusondzela kuNkulunkulu, kodvwa liBhayibheli lifundzisani?
18 Kufundza ngetimfanelo letimangalisako taJehova, kwenta labanye bative bangakhululeki. Besaba kutsi Nkulunkulu uphakeme kakhulu kunabo, futsi angeke bakhone kusondzela kuye. Bacabanga nekutsi akanendzaba nabo. Lombono uliciniso yini? LiBhayibheli lifundzisa lokwehlukile. Litsi ngaJehova: “Akekho khashane ngisho nakumunye wetfu.” (Imisebenti 17:27) Liphindze lisincuse litsi: “Sondzelani kuNkulunkulu, naye utawusondzela kini.”
19. (a) Singacala njani kusondzela kuNkulunkulu, futsi siyotfolani ngekwenta kanjalo? (b) Ngutiphi timfanelo taNkulunkulu lotitsandzako?
19 Wena ungasondzela njani kuNkulunkulu? Kwekucala, kufanele uchubeke wenta loku lokwentako nyalo
20-22. (a) Kungamboni ngemehlo enyama Nkulunkulu kungasivimbela yini kutsi sisondzele kuye? Chaza. (b) Bantfu labangakahlosi lokubi, bangakuncenga kutsi wenteni, kodvwa yini lokufanele uyente?
20 Kuliciniso, angeke umbone Nkulunkulu ngobe ungumoya. (Johane 1:18; 4:24; 1 Thimothi 1:17) Ngekufundza ngaye eBhayibhelini, ungamati kahle njengemuntfu. Njengobe umhlabeleli asho, ‘ungabubukisisa buhle baSimakadze.’ (Tihlabelelo 27:4; Roma 1:20) Njengobe uchubeka ufundza ngaJehova, utawumati kancono futsi utawuba netizatfu letinyenti tekumtsandza futsi utive usondzelene naye.
21 Kancane kancane utawucondza kutsi kungani liBhayibheli lisifundzisa kutsi sicabange ngaJehova njengaBabe wetfu. (Matewu 6:9) Akasiniketi kuphila nje kuphela, kodvwa ufuna siphile ncono kakhulu
22 Njengobe ufundza lokunyenti eBhayibhelini, ungatfola kutsi bantfu labangakahlosi lokubi bayakucela kutsi uyekele kufundza. Bangase bacabange kutsi mhlawumbe utawushintja tinkholelo takho. Kodvwa ungavumeli muntfu kutsi akwente uyekele kwakha bungani lobuhle kakhulu longahle ube nabo.
23, 24. (a) Kungani kufanele uchubeke ubuta imibuto ngaloko lokufundzako? (b) Sitawufundza ngani esehlukweni lesilandzelako?
23 Kuliciniso kutsi kunetintfo longeke uticondze ekucaleni. Kungase kudzingeke kutsi utitfobe kute utfole lusito, kodvwa ungabimatsintsanyawo ngobe nje wesaba lihlazo. Jesu watsi kuhle kutitfoba njengemntfwana lomncane. (Matewu 18:2-4) Njengobe nje bantfwana sibati, babuta imibuto leminyenti. Nkulunkulu ufuna utfole timphendvulo. LiBhayibheli liyabatisa labanye labebanesifiso sekwati ngaNkulunkulu. Bebakuhlolisisa loko lokwakusemiBhalweni kute baciniseke kutsi loko lebebakufundza kwakuliciniso yini.
24 Indlela lehamba embili yekufundza ngaJehova ikuhlola liBhayibheli. Lehlukile kuletinye tincwadzi. Ngayiphi indlela? Sehluko lesilandzelako sitawukhuluma ngalendzaba.
^ sig. 15 Kuze utfole kwatiswa lokubanti mayelana nenchazelo kanye nekuphumiselwa kwelibito laNkulunkulu, fundza Sandzisanchazo emakhasini 195-7.


text:
SEHLUKO SELISHUMI NANTSATFU
Umbono WaNkulunkulu Ngekuphila
Nkulunkulu ukubheka njani kuphila?
Nkulunkulu ukubheka njani kukhipha sisu?
Siyibonisa njani inhlonipho ngekuphila?
1. Ngubani lodale tonkhe tintfo letiphilako?
UMPHROFETHI JEREMIYA watsi: “Simakadze [Jehova] nguyena Nkulunkulu sibili, unguNkulunkulu lophilako.” (Jeremiya 10:10) Ngetulu kwaloko, Nkulunkulu Jehova unguMdali wato tonkhe tintfo letiphilako. Tidalwa tasezulwini tatsi kuye: “Konkhe kwadalwa nguwe. Konkhe kwenteka ngentsandvo yakho, kwadalwa ngayo.” (Sembulo 4:11) Ihlabelela Nkulunkulu ingoma, iNkhosi Davide yatsi: “Ngobe nguwe umtfombo wekuphila.” (Tihlabelelo 36:9) Ngako-ke, kuphila kusipho lesivela kuNkulunkulu.
2. Yini Nkulunkulu layentako kute asekele kuphila kwetfu?
2 Jehova uphindze asekele kuphila kwetfu. (Imisebenti 17:28) Nguye losiniketa kudla, emanti ekunatsa, umoya lesiwuphefumulako, kanye nemhlaba lesiphila kuwo. (Imisebenti 14:15-17) Jehova ukwente loku ngendlela yekutsi kuphila sikujabulele. Kodvwa kute sikujabulele kakhulu kuphila , kudzingeka sifundze futsi sitfobele imiyalo yaNkulunkulu.
KUBONISA INHLONIPHO NGEKUPHILA
3. Nkulunkulu wakubheka njani kubulawa kwa-Abela?
3 Nkulunkulu ufuna sikuhloniphe kuphila kwetfu nekwalabanye. Sibonelo saloko kutsi emuva ngesikhatsi sabo-Adamu na-Eva, indvodzana yabo, Khayini yatfukutselela kakhulu umnakabo lomncane Abela. Jehova wecwayisa Khayini watsi, kutfukutsela kwakhe bekutawuholela esonweni lesibi kakhulu. Kodvwa Khayini akazange asinake lesecwayiso. “Wesukela umnakabo, wambulala.” (Genesisi 4:3-8) Jehova wamjezisa Khayini ngalesento sekubulala umnakabo.
4. EMtsetfweni waMosi, Nkulunkulu wakubonisa njani kubaluleka kwekuphila?
4 Ngemuva kweminyaka leyinkhulungwane, Jehova wanika bantfu baka-Israyeli imitsetfo lebeyitabasita kutsi bamkhonte ngendlela layemukelako. Ngesizatfu sekutsi lemitsetfo yaniketwa umphrofethi Mosi, ngaletinye tikhatsi ibitwa ngekutsi nguMtsetfo waMosi. Lomunye waleMitsetfo yaMosi, utsi: “Ungabulali.” (Dutheronomi 5:17) Loku kwabonisa ema-Israyeli kutsi kuphila kubalulekile kuNkulunkulu nekutsi bantfu batsatse kuphila kwalabanye njengalokubalulekile.
5. Kufanele sikubheke njani kukhipha sisu?
5 Kutsiwani ngekuphila kwemntfwana longakatalwa? Ngekuya kweMtsetfo waMosi, kubulala umntfwana losesiswini senina kubi. KuJehova, loko kuphila kuligugu. (Eksodusi 21:22, 23; Tihlabelelo 127:3) Loku kusho kutsi kukhipha sisu akukalungi.
6. Kungani kungafanele sitondze labanye bantfu?
6 Kuhlonipha kuphila kuhlanganisa kuba nembono lofanele ngalabanye bantfu. LiBhayibheli litsi: “Umuntfu lotondza umzalwane ungumbulali, nani-ke niyati kutsi kute umuntfu longumbulali lonekuphila lokuphakadze.” (1 Johane 3:15) Nangabe sifuna kuphila phakadze, kufanele sikhiphe konkhe kutondzana lesinako ngalabanye bantfu etinhlitiyweni tetfu, ngobe kutondzana lokunjalo kubangela budlova. (1 Johane 3:11, 12) Kubalulekile kutsi sifundze kutsandza labanye bantfu.
7. Ngumiphi imikhuba lebonisa kungakuhloniphi kuphila?
7 Kutsiwani ngekuhlonipha kuphila kwetfu? Imvamisa bantfu abafuni kufa, kodvwa labanye bafaka kuphila kwabo engotini ngobe nje bafuna kutijabulisa. Sibonelo saloku kutsi labanye babhema ligwayi, insangu, nobe basebentise budlabha tidzakamiva kute batijabulise. Tintfo letifanana naleti tiyingoti emtimbeni futsi tivame kubabulala bantfu labatisebentisako. Umuntfu lokwenta umkhuba kusebentisa letintfo leti akakubheki njengalokubalulekile kuphila. Yonkhe lemikhuba ayikahlobi emehlweni aNkulunkulu. (Roma 6:19; 12:1; 2 Khorinte 7:1) Kute sikhonte Nkulunkulu ngendlela leyemukelekako kuye, kufanele siyiyekele lemikhuba lemibi. Nobe nje kumatima kwenta njalo, kodvwa Jehova angasinika lusito lesiludzingako. Uyawujabulela umetamo lesiwentako wekuphatsa kuphila kwetfu njengesipho lesiligugu lesivela kuye.
8. Kungani kufanele sicaphele kutsi singakufaki kuphila kwetfu engotini?
8 Nangabe sikuhlonipha kuphila, sitawuhlala sicaphela kutsi singatifaki etingotini. Angeke sibe bantfu labanganaki futsi sifake kuphila kwetfu engotini ngobe nje sitijabulisa. Sitakwecwaya kushayela ngebudlabha kanye nemidlalo leyingoti. (Tihlabelelo 11:5) Umtsetfo Nkulunkulu labewunike ema-Israyeli asendvulo utsi: “Nawakha indlu lensha [leneluphahla lolucondzile], ubocaphela kutsi wakhe lutsango [lolunelubondza lolufishane] lolutawutungeleta luphahla lwakho, khona indlu yakho ungetiyehlisela licala lengati ngekutsi kube khona longahle awe kuyo.” (Dutheronomi 22:8) Ngekuvumelana nalesimiso lesikulomtsetfo, kufanele ubeke tintfo letifanana neliladi endzaweni lephephile ekhaya lakho, kute kungabi nemuntfu lotawukhutjwa awe, bese ulimala kabuhlungu. Nangabe unemoto, ciniseka kutsi kuphephile kuyishayela. Indlu nobe imoto yakho akukafanele tibe yingoti kuwe nakulabanye.
9. Nangabe sikuhlonipha kuphila, sitatiphatsa njani tilwane?
9 Kutsiwani ngekuphila kwesilwane? Nako kuligugu kuMdali. Nkulunkulu uyakuvumela kutsi sibulale tilwane nangabe sifuna kudla kanye netimphahla nobe nasifuna kutivikela tsine engotini. (Genesisi 3:21; 9:3; Eksodusi 21:28) Nobe kunjalo, kuba nelunya etilwaneni nobe kutibulala ngobe udlala, akukalungi futsi kukhombisa kungasihloniphi sipho lesingcwele lesikuphila.
KUBONISA INHLONIPHO NGENGATI
10. Nkulunkulu ukubonisa njani kutsi kunekuhlangana emkhatsini wekuphila nengati?
10 Ngemuva kwekuba Khayini asabulele umnakabo Abela, Jehova watsi kuye: “Livi lengati yemnakenu liyakhala kimi, lisemhlabatsini.” (Genesisi 4:10) Nkulunkulu nakakhuluma ngengati ya-Abela, abesho kuphila kwakhe. Khayini abebulele Abela, ngako bekufanele ajeziswe. Kwaba shengatsi ingati ya-Abela, nobe kuphila kwakhe kukhala kuJehova kufuna kuphindziselelwa. Kutsi kuyahlangana kuphila nengati, kwaphindze kwabonakala ngemuva kwaZamcolo waNowa. Ngembi kwaZamcolo, bantfu bebadla titselo, tibhidvo, lokutinhlavu, nalokungemantongomane kuphela. Ngemuva kwaZamcolo, Jehova watjela Nowa nemadvodzana akhe: “Tonkhe tilwane letiphilako tiyawuba kudla kwenu; ngininika kona njengobe nganinika tibhidvo.” Nobe kunjalo, Nkulunkulu wabeka lomtsetfo: “Intfo nje, ningayidli inyama lesenengati [nobe, kuphila kwayo]; loko ngikusho ngobe kuphila kusengatini.” (Genesisi 1:29; 9:3, 4) Ngendlela lesebaleni, Jehova uchumanisa kuphila kwesilwane njengalokuhlobene edvute nengati yaso.
11. Kusukela ngesikhatsi saNowa, Nkulunkulu abengakuvumeli kusetjentiswa kwengati ngayiphi indlela?
11 Sikhombisa kutsi siyayihlonipha ingati ngekungayidli. Emtsetfweni Jehova lawuniketa ema-Israyeli, wawayala: “Lotingela inyamatane nome inyoni ledliwako, kufanele aphomphise yonkhe lengati yayo, bese uyigcibedzela ngemhlaba. . . . Ngiko nje ngitsite kuma-Israyeli angayidli ingati nome yasiphi silwane.” (Levithikhusi 17:13, 14) Umtsetfo waNkulunkulu wekungadli ingati yesilwane lowawuniketwe Nowa eminyakeni lengu-800 lebeyengcile, wawusolo usebenta. Umbono waJehova wawucacile: Tinceku takhe kwakufanele tidle inyama kuphela hhayi ingati. Kwakufanele ingati tiyiphomphisele emhlabatsini
12. Ngumuphi umyalo lophatselene nengati lowaniketwa ngumoya longcwele ekhulwini lekucala losebenta nalamuhla?
12 Umtsetfo lofananako uyasebenta nakumaKhristu. Baphostoli nalamanye emadvodza labecondzisa balandzeli baJesu ngelikhulu lekucala, bahlangana kutewuncuma kutsi ngumiphi imitsetfo lebeyifanele ilalelwe libandla lebuKhristu. Bafinyelela kunasi sincumo: ‘Umoya longcwele kanye natsi sivumelene ngekutsi singanetfwesi lomunye umtfwalo ngaphandle kwalemiyalo ledzingekile: Ningakudli kudla lokugcoliswe ngekunikelwa etithicweni, ningayidli ingati, ningadli lokucubhelene [silwane lesingakaphomphiswa] nibalekele bugwadla.’ (Imisebenti 15:28, 29; 21:25 catsanisa ne-NW.) Ngako-ke, kufanele ‘singayidli ingati.’ KuNkulunkulu, kungayidli kwetfu ingati kufanana nekubalekela kukhonta tithico nebugwadla.
13. Fananisa kutsi kungani umyalo wekungayidli ingati ufaka ekhatsi nekumpontjelwa yona.
13 Lomyalo wekungayidli ingati usho kutsi angeke sivume yini kumpontjelwa ingati? Yebo, angeke sikuvumele. Kute sifananise: Ase sitsi dokotela ukutjele kutsi uyekele kunatsa tjwala. Loko bekuyosho yini kutsi kufanele uyekele kubunatsa ngemlomo kodvwa ubufake emitsanjeni yakho? Cha, akunjalo! Ngendlela lefananako, kungayidli ingati kusho kungayifaki ngalokuphelele emitimbeni yetfu. Ngako umyalo lotsi singayidli ingati usho kutsi angeke sivume lotsite ayifake emitsanjeni yetfu.
14, 15. Nangabe bodokotela batsi umKhristu kufanele ampontjelwe ingati, kufanele enteni, futsi ngasiphi sizatfu?
14 Kutsiwani lapho umKhristu alimele kabi nobe kufanele ahlinzwe? Ase sitsi bodokotela batsi kufanele ampontjelwe ingati, ngaphandle kwayo utawufa. Kuliciniso kutsi lomKhristu akafuni kufa. Etama kulondvolota kuphila lokusipho saNkulunkulu lesiligugu, utatemukela letinye tindlela tekwelapha letingahlanganisi kusetjentiswa kabi kwengati. Ngako, uyafuna kwelashwa ngaleto tindlela nangabe titfolakala futsi utawemukela tindlela tekwelapha letehlukakahlukene esikhundleni sengati.
15 Kungaba ngiko yini kutsi umKhristu ephule umtsetfo waNkulunkulu kute aphile nje sikhashana kulelive lelibi? Jesu watsi: “Lofuna kusindzisa imphilo yakhe, uyawulahlekelwa ngiyo; kepha lolahlekelwa imphilo yakhe ngelibito lami, uyawuyitfola.” (Matewu 16:25) Asifuni kufa. Kodvwa nasetama kusindzisa kuphila kwetfu nyalo ngekutsi sephule umyalo waNkulunkulu, singahle silahlekelwe kuphila lokuphakadze. Kukuhlakanipha kwetsemba kutsi umtsetfo waNkulunkulu ulungile, siciniseke ngalokugcwele kutsi nangabe sifa, uMniki kuphila utasikhumbula asivuse, asibuyisele sipho lesiligugu sekuphila.
16. Yini tinceku taNkulunkulu letikhetsa kuyenta mayelana nengati?
16 Lamuhla tinceku taNkulunkulu letetsembekile tikhetsa kulandzela sicondziso sakhe ngalokuphatselene nengati. Angeke tiyidle nganobe nguyiphi indlela. Ngeke tivume nekwelashwa ngayo. * Tiyati kutsi uMdali wengati uyati kutsi yini letilungele kancono. Wena uyakholwa yini kutsi uyati?
LOKUKUPHELA KWENDLELA LELUNGILE YEKUSEBENTISA INGATI
17. Kuma-Israyeli asendvulo, nguyiphi indlela yinye ingati lebeyisetjentiswa ngayo lebeyemukeleka kuNkulunkulu Jehova?
17 UMtsetfo waMosi wagcizelela yinye indlela yekusebentisa kahle ingati. Mayelana nendlela ema-Israyeli asendvulo lekwakufanele amkhonte ngayo Jehova, wawayala: “Kuphila kwemtimba kusengatini; mine ngininike ingati kutsi ifeze inkonzo yekuhlenga timphilo tenu etikwelilati. Ngobe yingati lefeza inkonzo yekubuyisana nekuhlenga imphilo.” (Levithikhusi 17:11) Nangabe ema-Israyeli onile, abengatfola intsetselelo ngekunikela ngesilwane nangekubeka incenye yengati yaso e-altare lesethendeni lekukhontela, emveni lelaba lithempeli laNkulunkulu. Ingati beyisetjentiswa kuphela eminikelweni lenjalo.
18. Ngutiphi tinzuzo netibusiso lesingatitfola ngekucitseka kwengati yaJesu?
18 EmaKhristu eliciniso awekho ngephansi kweMtsetfo waMosi futsi awanikeli ngemihlatjelo yetilwane abeke nengati yesilwane e-altare. (Hebheru 10:1) Nobe kunjalo, kusetjentiswa kwengati e-altare ka-Israyeli wasendvulo kwakufanekisela umhlatjelo wekugcina nalowawuligugu—weNdvodzana yaNkulunkulu, Jesu Khristu. Njengobe sifundzile eSehlukweni 5 salencwadzi, Jesu wanikela ngekuphila kwakhe entela tsine ngekuvumela kutsi ingati yakhe icitseke njengemhlatjelo. Ngemuva kwaloko wenyukela ezulwini kute anikele kuNkulunkulu ngelinani lengati yakhe leyacitseka kwaba kanye kuphela. (Hebheru 9:11, 12) Loko kwasiniketa sisekelo sekutsetselelwa tono tetfu futsi kwasivulela nelitfuba lekutfola kuphila lokuphakadze. (Matewu 20:28; Johane 3:16) Lena kwakuyindlela lebaluleke kakhulu yekusetjentiswa kwengati. (1 Phetro 1:18, 19) Insindziso siyoyitfola kuphela nasibonisa kukholwa engatini yaJesu leyacitseka.
19. Ngukuphi lokufanele sikwente kute ‘singabi nalo licala lengati kubo bonkhe’?
19 Simbonga kakhulu Nkulunkulu Jehova ngesipho lesiligugu sekuphila. Akukafanele yini loku kusikhutsate kutsi sitjele labanye ngelitfuba lekutfola kuphila lokuphakadze ngesisekelo sekukholwa emhlatjelweni wesihlengo saJesu? Nasikhatsalela timphilo talabanye njengaNkulunkulu, kuyosenta siwente ngemfutfo nangekhutsalo lomsebenti. (Hezekeli 3:17-21) Nangabe siwenta lomsebenti ngekukhutsala, siyokwati kusho njengobe umphostoli Pawula asho: “Anginacala lengati yenu nonkhe. Ngobe angizange nginifihlele lutfo lwentsandvo yaNkulunkulu.” (Imisebenti 20:26, 27) Kutjela bantfu ngaNkulunkulu nangetinjongo takhe yindlela lekahle yekubonisa kutsi sikutsandza kakhulu kuphila nengati.
^ sig. 16 Kute ufundze kabanti ngekumpontjelwa ingati, fundza emakhasini 13-17 encwajana letsi Igazi Lingakusindisa Kanjani Ukuphila Kwakho? (letfolakala ngesiZulu) leshicilelwe boFakazi BaJehova.


text:
SANDZISANCHAZO
Liciniso NgaBabe, INdvodzana, Nemoya Longcwele
BANTFU labakholelwa kutsi Nkulunkulu Mtsatfu amunye batsi Nkulunkulu uhlanganisa bantfu labatsatfu—Babe, iNdvodzana, Nemoya Longcwele. Kutsiwa ngamunye kulabantfu labatsatfu ulingana nalomunye, ungusomandla futsi ute sicalo. Ngekusho kwemfundziso yaMtsatfu amunye, Babe nguNkulunkulu, iNdvodzana nguNkulunkulu kanye neMoya Longcwele nawo solo nguNkulunkulu, kodvwa kuNkulunkulu munye.
Labanyenti labakholelwa kuMtsatfu amunye bayavuma kutsi bayehluleka kuyichaza lemfundziso. Nobe kunjalo, bacabanga kutsi lemfundziso iyatfolakala eBhayibhelini. Noko, kumelwe sicondze kutsi ligama lelitsi “Mtsatfu amunye” alikho nje nhlobo eBhayibhelini. Kodvwa imfundziso yaMtsatfu amunye yona iyatfolakala yini eBhayibhelini? Kute siphendvule lombuto, ase sibuke umbhalo labo labasekela lemfundziso labawusebentisako.
“LIVI ABENGUNKULUNKULU”
Johane 1:1 utsi: “Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu.” Esehlukweni lesifanako, umphostoli Johane ukuveta ngalokucacile kutsi “Livi” nguJesu. (Johane 1:14) Njengobe Livi abitwa ngekutsi nguNkulunkulu, labanye bavele batsi kufanele kutsi iNdvodzana naBabe wayo bayincenye yaNkulunkulu munye.
Khumbula kutsi lencenye yeliBhayibheli yayibhalwe ngesiGriki ekucaleni. Kwatsi kamuva bahumushi bahumushela siGriki kuletinye tilwimi. Noko-ke, labanyenti bahumushi beliBhayibheli abazange bayibhale incenye letsi “Livi abenguNkulunkulu.” Kungani? Ngelwati lwabo lwesiGriki lesasetjentiswa ekuhumusheni liBhayibheli, labahumushi baphetsa ngekutsi inkhulumo letsi “Livi abenguNkulunkulu” kufanele ihunyushwe ngalokwehlukile. Kwakufanele ihunyushwe njani? Nati tibonelo letimbalwa: “Logos [Livi] abenesimo saNkulunkulu.” (A New Translation of the Bible) “Livi abengunkulunkulu.” (The New Testament in an Improved Version) “Livi abenaNkulunkulu futsi anesimo lesifanana nesakhe.” (The Translator’s New Testament) Ngekusho kwalamanye emahumusho, Livi akusuye Nkulunkulu. * Kunaloko, ngekutsi unesikhundla lesiphakeme kunaletinye tidalwa taJehova, Livi kutsiwa “ngunkulunkulu.” Lapha ligama lelitsi “nkulunkulu” lifane nje lisho “lonemandla.”
TFOLA EMACINISO LENGETIWE
Bantfu labanyenti abasati siGriki lesasetjentiswa ekubhaleni liBhayibheli. Ngako ungakwati njani loko mbamba lokwakushiwo ngumphostoli Johane? Cabanga nganasi sibonelo: Thishela uchazela bafundzi sifundvo lesitsite. Ngemuva kwesikhatsi, bafundzi bakucondza ngetindlela letingafanani loko bekuchazwa nguthishela. Labafundzi bangayicatulula njani lenkinga? Bangacela thishela abatjele kabanti ngalesifundvo. Kuyacaca kutsi nabachazelwa kabanti batasicondza kahle lesifundvo. Ngendlela lefananako, kute ucondze kahle loko lokushiwo kuJohane 1:1, ungafundza eVangelini laJohane kute utfole emaciniso lengetiwe ngesikhundla saJesu. Kufundza emaciniso ngalendzaba kutakusita kutsi ufike esiphetfweni lesikahle.
Nasi sibonelo: Cabangela loko Johane lakubhala esehlukweni 1, evesini laka-18: “Kute lowase wabona [Somandla] Nkulunkulu.” Noko-ke, bantfu bake bambona Jesu, iNdvodzana, ngobe Johane waze watsi: “Livi [Jesu] waba ngumuntfu, wahlala kanye natsi, . . . Sayibona inkhatimulo yakhe.” (Johane 1:14) Pho, iNdvodzana ingaba njani incenye yaNkulunkulu Somandla? Johane uphindze achaze kutsi Livi “abekuNkulunkulu.” Kodvwa kungenteka njani kutsi umuntfu angaba kumuntfu lotsite, ngesikhatsi lesifanako abe nguloyo muntfu? Ngetulu kwaloko, njengobe kushiwo kuJohane 17:3, Jesu wenta umehluko locacile emkhatsini wakhe naBabe wasezulwini. Wabita Babe wakhe ngekutsi ‘nguNkulunkulu longuye yedvwa weliciniso.’ Ngasekupheleni kweliVangeli lakhe, Johane watsi: “Leti tibhalelwe kutsi nitewukholwa kutsi Jesu unguKhristu, iNdvodzana yaNkulunkulu.” (Johane 20:31) Naka kutsi Jesu akabitwa ngekutsi nguNkulunkulu, kodvwa kutsiwa yiNdvodzana yaNkulunkulu. Lokwatiswa kabanti lesikutfola kuleliVangeli laJohane kusikhombisa indlela lokufanele siwucondze ngayo umbhalo waJohane 1:1. Jesu, Livi, “ngunkulunkulu” ngemcondvo wekutsi usesikhundleni lesisetulu kodvwa akasuye Nkulunkulu Somandla.
KUFAKAZELA EMACINISO
Ase uphindze ucabange ngesibonelo sathishela nebafundzi. Ase sitsi basekhona bafundzi labangametsembi thishela nobe asabatjele kwatiswa lokubanti ngalesifundvo. Yini lokufanele bayente? Bangaya kulomunye thishela kute abachazele kabanti ngalesifundvo. Nangabe lothishela wesibili avumelana nenchazelo yalothishela wekucala, labanyenti bafundzi bangase bakholelwe kuloko lokushiwo ngulabothishela. Ngendlela lefananako, nangabe ungaciniseki ngaloko umbhali weliBhayibheli Johane abekusho ngebudlelwane emkhatsini waJesu naNkulunkulu Somandla, ungafundza lenye incwadzi yalomunye umbhali weliBhayibheli kute utfole kwatiswa kabanti. Nasi sibonelo: Cabanga ngaloko lokwabhalwa nguMatewu. Mayelana nesiphelo salelive, washo emavi aJesu, latsi: “Noko kute lowatiko kutsi lelo langa nemzuzu kuyawufika nini, ngisho netingilosi ezulwini neNdvodzana ayati, lowatiko nguBabe kuphela.” (Matewu 24:36) Lamavi akufakazela njani kutsi Jesu akasuye Nkulunkulu Somandla?
Jesu watsi Babe wati lokunyenti kuneNdvodzana. Nangabe Jesu abeyincenye yaNkulunkulu Somandla, abetawati tintfo letifanana naletatiwa nguBabe wakhe. Ngako-ke, iNdvodzana naBabe wayo, angeke baze balingane. Nobe kunjalo, labanye bangatsi: ‘Jesu abenetimo letimbili. Lapha abekhuluma njengemuntfu.’ Kodvwa nobe kwakunjalo, kutsiwani-ke ngemoya longcwele? Nangabe uyincenye yaNkulunkulu lofanako naBabe, kungani Jesu angasho kutsi nawo uyakwati loko lokwatiwa nguBabe wakhe?
Njengobe uchubeka nesifundvo sakho seliBhayibheli, utawetayelana nemavesi lamanyenti eliBhayibheli lakhuluma ngalendzaba. Afakazela liciniso ngaBabe, iNdvodzana, nemoya longcwele.
^ sig. 3 Kute utfole kwatiswa kabanti ngaJohane 1:1, fundza INqabayokulinda yaNovember 1, 2008 emakhasini 24-25, (letfolakala ngesiZulu) leshicilelwe boFakazi BaJehova.


text:
SEHLUKO 5
Inhlawulo—Isipho Lesitendlula Tonkhe Lesivela KuNkulunkulu
1, 2. (a) Yini leyenta sipho sibe ligugu kuwe? (b) Yini leyenta inhlawulo ibe sipho lesibaluleke kakhulu Nkulunkulu lasiphe sona?
NGUSIPHI sipho lesakujabulisa kakhulu kunato tonkhe kulowake waphiwa tona? Akudzingeki kutsi sipho sidule kute sibe ligugu. Nangabe sipho siyintfo loyitsandzako nobe lobewuvele uyidzinga, siyakujabulisa.
2 Kuto tonkhe tipho, kunesipho lesibaluleke kutendlula tonkhe Nkulunkulu lasiphe tona. Kulesehluko, sitawufundza kutsi Jehova watfumela iNdvodzana yakhe, Jesu Khristu, kute sitophila phakadze. (Fundza Matewu 20:28.) Leso sipho lesiligugu Nkulunkulu lasiphe bantfu. Jehova ukhombise kutsi usitsandza kakhulu ngekutfumela iNdvodzana yakhe emhlabeni kutsi ibe yinhlawulo.
IYINI INHLAWULO?
3. Yini leyenta bantfu bafe?
3 Inhlawulo iyindlela Jehova lakhulula ngayo bantfu esonweni nasekufeni. (Efesu 1:7) Kute sicondze kutsi siyidzingelani inhlawulo, kufanele sicale sati kutsi yini leyenteka ensimini yase-Edeni, eminyakeni lengetulu kwetinkhulungwane leyendlula. Batali betfu bekucala bo-Adamu na-Eva bona. Ngesizatfu sekona kwabo babese bayafa. Natsi siyafa ngoba satfola lelifa lesono kubo.—Fundza liphuzu 9 ngephasi kwesihloko lesitsi Imininingwane Lesekugcineni.
4. Abengubani Adamu, futsi ngutiphi tintfo letinhle labekanato?
4 Jehova watsi nakadala Adamu, umuntu wekucala, wamupha sipho lesiligugu kakhulu. Wamupha imphilo lenhle, lejabulisako nalephelele. Bekanengcondvo nemtimba lote sono. Bekangeke agule, aguge futsi afe. Jehova abengubabe ku-Adamu, ngoba bekabunjwe nguye. (Lukha 3:38) Jehova bekavame kucoca naye. Wamchazela kahle lebekubhekeke kutsi akwente, wamnika nemsebenti lobewumjabulisa.—Genesisi 1:28-30; 2:16, 17.
5. Lisho kutsini liBhayibheli nalitsi Adamu wadalwa “waba ngumfanekiso waNkulunkulu”?
5 Adamu wadalwa “waba ngumfanekiso waNkulunkulu.” (Genesisi 1:27) Loku kusho kutsi wadalwa waba nelutsandvo, kuhlakanipha, kulunga kanye nemandla, njengaJehova. Jehova wanika Adamu inkhululeko yekutikhetsela. Adamu bengakadalwa ngendlela yekutsi entiswe tintfo njengelirobhothi. Wadalwa ngendlela yekutsi akhone kutikhetsela kwenta lokuhle noma lokubi. Kube nje Adamu wakhetsa kulalela Nkulunkulu, abetawuphila ePharadisi kuze kube phakadze.
6. Walahlekelwa yini Adamu nakakhetsa kungamlaleli Nkulunkulu? Kusitsintsa njani tsine loko?
6 Ngesikhatsi Adamu ehluleka kulalela Nkulunkulu futsi atfola sigwebo sekufa, walahlekelwa ngulokunyenti. Walahlekelwa bungani lobuligugu naJehova, kuphila ete sono kanye nelikhaya lakhe lelihle, liPharadisi. (Genesisi 3:17-19) Bo-Adamu na-Eva besebete nalelincane litsemba ngoba bakhetsa kungamlaleli Nkulunkulu. Ngenca yalokwentiwa ngu-Adamu “sono sangena eveni, nekufa kwangena ngesono, ngenca yaloko kufa kwasakatekela kubo bonkhe bantfu ngobe bonkhe bonile.” (Roma 5:12) Ngesikhatsi Adamu ona, ‘watitsengisa’ yena kanye natsi ekugcilatweni sono kanye nekufa. (Roma 7:14) Siyoke sikhululeke yini tsine? Yebo siyokhululeka.
7, 8. Yini inhlawulo?
7 Iyini inhlawulo? Inhlawulo ingasho tintfo letimbili. Kwekucala, inhlawulo ngunoma ngabe yini lebhadalwa ngumuntfu kute akhulule lotsite nobe abuyise lobekulahlekile. Kwesibili, inhlawulo linani lelibhadalwako kuze kukhokhelwe lokutsite.
8 Kute ngisho namunye umuntfu lobekangakhona kubhadala umonakalo lomkhulu lowentiwa ngu-Adamu, ngalesikhatsi ona futsi asiletsela kufa. Kodvwa Jehova wasentela indlela yekukhululeka esonweni nasekufeni. Ase sihlole kutsi inhlawulo isebenta kanjani nekutsi ingasisita njani.
INDLELA JEHOVA LAKHIPHA NGAYO INHLAWULO
9. Beyingakhokhwa njani inhlawulo?
9 Kute ngisho namunye kitsi lobekangakhona kukhokha inhlawulo yemphilo lenhle Adamu layilahla. Leni? Ngobe sonkhe sinesono. (Tihlabelelo 49:7, 8) Umuntfu lobekumele abe yinhlawulo bekufanele kube ngumuntfu lote sono. Kuphila kwaJesu bekufana nekwa-Adamu asengakoni, kungako kutsiwa Jesu ‘watinikela waba yinhlawulo yabo bonkhe.’ (1 Thimothi 2:6) Lenhlawulo bekufanele ilingane nekuphila kwa-Adamu lobekute sono.
10. Jehova wayilungiselela njani inhlawulo?
10 Jehova wayilungiselela njani inhlawulo? Watfumela Jesu, iNdvodzana yakhe leligugu kakhulu, kutsi ite emhlabeni. Kuko konkhe lakudala, leNdvodzana yaba yekucala. (1 Johane 4:9, 10) Beyitimisele kushiya Babe wayo nelikhaya lakubo lelisezulwini. (Filiphi 2:7) Jehova waletsa Jesu emhlabeni, ngekutsi atalwe angumuntfu lote sono.—Lukha 1:35.
11. Kwenteka njani kutsi umuntfu munye ahlawulele bonkhe bantfu?
11 Ngesikhatsi Adamu umuntfu wekucala angamlaleli Jehova, walahlekisela bonkhe bantfu kuphila lokute sono. Ukhona yini umuntfu lobekangasusa kufa lokwasekungene emhlabeni nga-Adamu? Yebo ukhona. (Fundza Roma 5:19.) Jesu lobekangazange one, wahlawula ngekunikela ngekuphila kwakhe lokute sono. (1 Khorinte 15:45) Lokuphila kwakhe lokute sono ngiko lebekungasetjentiselwa kususa kufa esitukulwaneni sa-Adamu.—1 Khorinte 15:21, 22.
12. Yini leyenta kutsi Jesu ahlupheke kangaka?
12 LiBhayibheli liyachaza kutsi Jesu weva buhlungu lobungakanani asengakafi. Washaywa kabuhlungu, wabetselwa elugodvweni, futsi wabeketelela buhlungu lobukhulu ngaphambi kwekutsi afe. (Johane 19:1, 16-18, 30) Yini leyenta kutsi Jesu ahlupheke kangaka? Ngulokutsi Sathane wagomela kutsi kute umuntfu longetsembeka kuNkulunkulu nangabe ahlushwa kabuhlungu. Kuphila kwaJesu kwakhombisa kutsi umuntfu lote sono angetsembeka kuNkulunkulu ngisho ahlushwa kabuhlungu. Cabanga nje kutsi Jehova watigcabha kangakanani ngaJesu!—Taga 27:11; fundza liphuzu 15 ngephasi kwesihloko lesitsi Imininingwane Lesekugcineni.
13. Yakhokhwa njani inhlawulo?
13 Yakhokhwa njani inhlawulo? Jesu waniketa Nkulunkulu linani lekuphila kwakhe lokute sono. Ngemnyaka wa-33 ngaNisani 14, ekhalendeni yemaJuda, Jehova wavumela titsa taJesu kutsi timbulale. (Hebheru 10:10) Ngemuva kwemalanga lamatsatfu, Jehova wavusa Jesu wangabi ngumuntfu kodvwa wabuyela waba sidalwa semoya. Ngesikhatsi Jesu abuyela ezulwini kuBabe wakhe, wetfula linani lekuphila kwakhe lokute sono kute libe yinhlawulo. (Hebheru 9:24) Njengobe inhlawulo seyikhokhiwe, sesingakhululwa esonweni nasekufeni.—Fundza Roma 3:23, 24.
INDLELA LONGAZUZA NGAYO ENHLAWULWENI
14, 15. Yini lokufanele siyente kuze sitsetselelwe tono?
14 Sesivele siyazuza kulesipho lesikhulu lesitendlula tonkhe lesivela kuNkulunkulu. Ake sicoce ngekutsi sizuza njani nyalo nekutsi sitawuzuza njani esikhatsini lesitako.
15 Sitsetselelwa tono. Kulukhuni kutsi sente tintfo letinhle ngaso sonkhe sikhatsi. Senta emaphutsa futsi ngaletinye tikhatsi sikhuluma kabi siphindze sente tintfo letimbi. (Kholose 1:13, 14) Singatsetselelwa njani? Kufanele sitisole ngemaphutsa lesiwentile siphindze sititfobe sicele Jehova asitsetselele. Singaciniseka kutsi nasenta njalo tono tetfu titawutsetselelwa.—1 Johane 1:8, 9.
16. Yini lokufanele siyente kuze sibe nanembeza lomsulwa?
16 Singaba nanembeza lomsulwa. Nakwenteka nembeza wetfu asitjela kutsi sente liphutsa, siyatisola mhlawumbe size siphelelwe litsemba futsi sitive singasilutfo. Asikho sidzingo sekutsi siphelelwe litsemba. Nasicela Jehova kutsi asitsetselele, singaciniseka kutsi utosilalela futsi asitsetselele. (Hebheru 9:13, 14) Jehova ufuna kutsi sikhulume naye nganobe ngabe ngutiphi tinkinga nebutsakatsaka lesinabo. (Hebheru 4:14-16) Ngenca yaloko, singaba nekuthula naNkulunkulu.
17. Ngutiphi tibusiso lesingatitfola njengobe Jesu asifela?
17 Sinelitsemba lekuphila phakadze. LiBhayibheli litsi: “Umvuzo wesono kufa, kodvwa sipho Nkulunkulu lasinika sona, kuphila lokuphakadze ngaKhristu Jesu iNkhosi yetfu.” (Roma 6:23) Njengobe Jesu asifela, singaphila phakadze futsi sijabulele imphilo lenhle. (Sembulo 21:3, 4) Kodvwa yini lokufanele siyente kute sitfole leto tibusiso?
UTAYEMUKELA YINI INHLAWULO?
18. Sati ngani kutsi Jehova uyasitsandza?
18 Cabanga nje kutsi utsintseka njani nakwenteka uphiwa sipho lesihle. Inhlawulo isipho lesiligugu lesitendlula tonkhe futsi kufanele simbonge kakhulu Jehova ngayo. UmBhalo waJohane 3:16 utsi: “Nkulunkulu walitsandza kakhulu live kangangekutsi waze wanikela ngeNdvodzana yakhe lekuphela kwayo.” Asingabati kutsi Jehova usitsandza kakhulu kangangekutsi waze wasiniketa Jesu, iNdvodzana yakhe leligugu. Siyati nekutsi Jesu uyasitsandza, ngobe bekatimisele kusifela. (Johane 15:13) Sipho sesihlengo kufanele sikwente wetsembe kutsi Jehova naJesu bakutsandza mbamba.—Galathiya 2:20.
19, 20. (a) Yini longayenta kuze ube ngumngani waJehova? (b) Ungakhombisa njani kutsi uyawemukela umnikelo waJesu loyinhlawulo?
19 Njengobe sewufundzile ngelutsandvo lwaNkulunkulu lolukhulu, yini longayenta kuze ube ngumngani wakhe? Kulukhuni kutsandza umuntfu longamati. UmBhalo waJohane 17:3 uveta kutsi singakhona kumati Jehova. Nawuchubeka umati, lutsandvo lwakho ngaye lutawukhula, ufise kumjabulisa uphindze ube ngumngani wakhe. Ngako, chubeka ufundza ngaJehova ngekudadisha liBhayibheli.—1 Johane 5:3.
20 Wemukele umnikelo waJesu loyinhlawulo. LiBhayibheli litsi: “Lokholwa yiNdvodzana utawutfola kuphila lokuphakadze.” (Johane 3:36) Kusho kutsini kukholwa? Kusho kwenta loko Jesu lasifundzisa kutsi sikwente. (Johane 13:15) Angeke simane nje sitsi siyakholwa kuJesu. Kute semukele inhlawulo kukhona lokufanele sikwente. UmBhalo waJakobe 2:26 utsi: “Nekukholwa ngaphandle kwemisebenti kufile.”
21, 22. (a) Kubaluleke ngani kutsi sibe khona eSikhumbutweni sekufa kwaKhristu minyaka yonkhe? (b) Sitawucoca ngani esehlukweni 6 na- 7?
21 Bani khona eSikhumbutweni sekufa kwaJesu. Ngebusuku bangephambi kwekufa kwakhe, Jesu wasifundzisa kutsi kufanele sikhumbule kufa kwakhe. Loko sikwenta umnyaka ngemnyaka futsi sikubita ngekutsi Sikhumbuto noma “Sidlo seNkhosi.” (1 Khorinte 11:20; Matewu 26:26-28) Jesu ufuna sikhumbule kutsi wanikela ngekuphila kwakhe lokute sono kute asihlawulele. Watsi: “Chubekani nikwenta, ningikhumbula.” (Fundza Lukha 22:19.) Nawuba khona eSikhumbutweni, usuke ukhombisa kutsi uyayikhumbula inhlawulo nekutsi Jehova naJesu basitsandza kakhulu kangakanani.—Fundza liphuzu 16 ngephasi kwesihloko lesitsi Imininingwane Lesekugcineni.
22 Inhlawulo isipho lesikhulu kutendlula tonkhe kulebesingase sititfole. (2 Khorinte 9:14, 15) Lesipho lesiligugu sitawuzuzisa ngisho netigidzi tebantfu lesetafa. Sehluko 6 na-7 sitawuchaza kutsi kutakwenteka njani loko.


text:
Indzaba 108: Endleleni Leya EDamaseko
UYATI kutsi ngubani lomuntfu lolele phasi? NguSawula. Khumbula phela kutsi ungulelijaha lelaligadze emajazi alamadvodza lagcoba Stefano ngematje. Uyakubona yini lokukhanya lokukhulu? Kantsi kwentekani vele
Ngemuva kwekubulawa kwaStefano, Sawula wahola ekutingeleni balandzeli baJesu futsi abebahlukumeta. Abephuma angena tindlu ngetindlu, futsi abahudvulela ngephandle abafaka ngisho nasemajele. Labanyenti kulabafundzi babalekela kulamanye emadolobha, bebatsi nabefika kuwo bashumayele ‘tindzaba letinhle.’ Kodvwa Sawula waya nakulamanye emadolobha kuze ababambe balandzeli baJesu. Njengoba ubona lana esitfombeni, abesendleleni leya eDamaseko. Kodvwa endleleni kwenteka intfo leyetfusako:
Ngekuphatima kweliso, kwavela kukhanya lokukhulu kwatungeleta Sawula. Washayeka phasi, njengoba umbona lapha. Kwevakala livi litsi kuye: ‘Sawula! Ye Sawula! Ungihluphelani?’ Lamadvodza labehamba naye awuva lomsindvo walelivi, kodvwa awazange eve kutsi litsini.
Wabuta watsi: ‘Ungubani Nkhosi?’
Livi laphendvula latsi: ‘NginguJesu, lona lomhluphako.’ Jesu washo loku ngoba ngalesikhatsi Sawula ahlupha balandzeli bakhe, kwakufanana nekutsi uhlupha yena.
Sawula wabuta watsi: ‘Kufanele ngenteni Nkhosi?’
Jesu watsi kuye: ‘Sukuma uye eDamaseko, lapho utawutjelwa kutsi kufanele wenteni.’ Watsi Sawula naka sukuma wavula emehlo akhe, kodvwa emehlo ehluleka kubona. Abesayimphumphutse! Ngako lamadvodza labehamba nawo ambamba ngesandla amyisa eDamaseko.
Manje Jesu wakhuluma nalomunye webafundzi bakhe labeseDamaseko, watsi: ‘Tilungiselele Ananiyase, kuhamba uye eSitaladini Lesicondzile. Ufike endlini yaJudasi ucele indvodza ligama layo lokunguSawula. Ngoba ngimkhetsile kutsi abe yinceku yami lebalulekile.’
Ananiyase walalela. Watsi nakahlangana naSawula, wabeka tandla etikwakhe, watsi kuye: ‘INkhosi ingitfume kuwe, kuze uphindze ubone, futsi ugcwaliswe ngemoya longcwele.’ Masinyane kwawa lokutsite lokufanana nenkhwetfu emehlweni aSawula, waphindze wabona futsi.
Sawula wasetjentiswa kakhulu ekushumayeleni kubantfu betive letinyenti. Ngekuhamba kwesikhatsi wagcina asatiwa ngekutsi ngumphostoli Pawula, futsi sitawufundza lokunyenti ngaye. Kodvwa kwekucala, ase sibone kutsi Nkulunkulu watfuma Phetro kutsi ayokwentani.
Imisebenti 8:1-4; 9:1-20; 22:6-16; 26:8-20.
Imibuto
- Yini Sawula layenta ngemuva kwekuba Stefano asabulewe?
- Ngalesikhatsi Sawula asendleleni leya eDamaseko, nguyiphi intfo lesimanga leyenteka?
- Yini Jesu latsi kuSawula akayente?
- Jesu wamniketa miphi imilayeto Ananiyase, futsi kwenteka kanjani kutsi Sawula aphindze abone?
- Sawula wabese watiwa ngaliphi ligama, futsi ngumuphi umsebenti lawenta?
Imibuto leyengetiwe
- Fundza Imisebenti 8:1-4.
Lushushiso lolwahlasela libandla lebuKhristu lelalisandza kumiswa lasita kanjani ekusakateni lukholo lwebuKhristu, futsi yini lefanako leye yenteka esikhatsini setfu salamuhla? (Imis. 8:4; Isa. 54:17)
- Fundza Imisebenti 9:1-20.
Ngumuphi umsebenti lowehlukaniswe katsatfu Jesu labefuna Sawula awente? (Imis. 9:15; 13:5; 26:1; 27:24; Rom. 11:13)
- Fundza Imisebenti 22:6-16.
Singamlingisa kanjani Ananiyase, futsi kungani loku kubalulekile? (Imis. 22:12; 1 Thim. 3:7; 1 Phet. 1:14-16; 2:12)
- Fundza Imisebenti 26:8-20.
Kugucukela kwaSawula ekubeni ngumKhristu kubakhutsata ngani bantfu labanebalingani bemshado labangakholwa lamuhla? (Imis. 26:11; 1 Thim. 1:14-16; 2 Thim. 4:2; 1 Phet. 3:1-3)


text:
Ungavumeli Lutfo Lukukhweshise KuJehova
“Ngako khetsani lamuhla kutsi nitawukhonta bani.”—JOSH. 24:15.
1-3. (a) Yini leyenta Joshuwa abe sibonelo lesihle semuntfu lowenta sincumo lesikahle ekuphileni? (b) Yini lokufanele siyikhumbule nakudzingeka sente tincumo?
LIGAMA lelitsi ‘khetsa’ linemandla kakhulu. Umuntfu lonenkhululeko yekutikhetsela uyaticondzisa ngekutsi atikhetsele tindlela latatisebentisa ekuphileni kwakhe. Ase sifanekise: Ase ucabange ngendvodza lehamba endleleni, njengobe ihamba ikhandza kutsi lendlela lehamba ngayo yehlukana ekhatsi. Itawukhetsa kuhamba ngayiphi indlela? Nangabe lendvodza yati kutsi ilibangise endzaweni letsite, kuletindlela kunaleyo letawusheshe iyifikise lapho iya khona kantsi lena lenye ingase itsatse sikhatsi lesidze.
2 LiBhayibheli linetibonelo letinyenti tebantfu lababa sesimeni lesifananako. Nasi sibonelo: Khayini kwadzingeka akhetse kutsi utawuvumela kutfukutsela kumlawule yini nobe yena akulawule. (Gen. 4:6, 7) NaJoshuwa kwadzingeka akhetse emkhatsini wekukhonta Nkulunkulu weliciniso nobe bonkulunkulu bemanga. (Josh. 24:15) Umgomo waJoshuwa bewukuhlala asondzele kuJehova; ngako wakhetsa indlela leyamcondzisa kulomgomo wakhe. Khayini bekete umgomo lonjalo, futsi wakhetsa indlela leyamkhweshisa kuJehova.
3 Ngaletinye tikhatsi, natsi kungase kudzingeke kutsi sente tincumo letibalulekile kute sihlale endleleni lefanele. Nangabe loko kwenteka kuwe, cabanga lapho uya khona nobe ngemgomo wakho—kudvumisa Jehova ngako konkhe lokwentako futsi ubalekele kwenta nobe yini lengakukhweshisa kuye. (Fundza Hebheru 3:12.) Kulesihloko nakulesi lesilandzelako, sitawuhlola tintfo letisikhombisa ekuphileni lokungakafaneli sitivumele tisikhweshise kuJehova.
UMSEBENTI NEMIGOMO
4. Yini leyenta kubaluleke kuba nemsebenti wekutiphilisa?
4 EmaKhristu kufanele atinakekele aphindze anakekele nemindeni yawo. LiBhayibheli litsi nangabe umuntfu angafuni kunakekela umndeni wakhe, mubi kakhulu kunemuntfu longakholwa. (2 Thes. 3:10; 1 Thim. 5:8) Kuyacaca-ke kutsi umsebenti wekutiphilisa uyincenye yekuphila lebalulekile, kodvwa nawungakanaki umsebenti nemigomo yakho kungakukhweshisa kuJehova. Kungenteka njani loko?
5. Ngukuphi lokufanele ucabangisise ngako ngembikwekutsi wemukele umsebenti lotsite?
5 Ase sitsi ufuna umsebenti. Nangabe uhlala eveni lokumatima kutfola umsebenti kulo, ungase ulingeke kutsi utsatse nome ngumuphi umsebenti lowutfolako. Kutsiwani-ke nangabe lomsebenti unetintfo letiphikisana netimiso teliBhayibheli? Utawenta njani nangabe ungakuvumeli kutsi wente imisebenti yebuKhristu nobe ube nesikhatsi nemndeni wakho? Kufanele yini uwemukele lomsebenti ngobe ucabanga kutsi kuncono kuba nalowo msebenti lonetinkinga kunekutsi ungasebenti? Khumbula kutsi kukhetsa indlela lengakalungi kungakukhweshisa kuJehova. (Heb. 2:1) Nangabe ufuna umsebenti nobe uhlolisisa umsebenti lonawo nyalo, ungatenta njani tincumo letihlakaniphile?
6, 7. (a) Ngumiphi imigomo umuntfu langaba nayo ngemsebenti wekutiphilisa? (b) Ngumuphi umgomo longakusondzeta kuJehova, futsi kungenteka njani loko?
6 Njengobe kuvetiwe ekucaleni, cabangisisa ngalapho uya khona. Ungase utibute: ‘Yini lomsebenti lotangentela yona?’ Nangabe utsatsa umsebenti njengendlela yekutiphilisa—yekutinakekela wena nemndeni wakho emsebentini waJehova—Jehova utayibusisa imetamo yakho. (Mat. 6:33) Jehova akadideki nawulahlekelwa ngumsebenti nobe uba netinkinga tetemnotfo. (Isa. 59:1) ‘Uyakwati kubakhulula ekulingweni labo labesaba Yena.’—2 Phet. 2:9.
7 Kutsiwani-ke nangabe umgomo wakho ukuba nemcebo? Mhlawumbe ungaphumelela kuloko. Kodvwa ngisho nobe kunjalo, khumbula kutsi ‘kuphumelela’ kungaba nemiphumela longeke ukhone kuyetfwala. (Fundza 1 Thimothi 6:9, 10.) Kunaka kakhulu umcebo nemigomo yakho, kungakukhweshisa kuJehova.
8, 9. Yini batali lokufanele bacabangisise ngayo ngemsebenti wabo wekutiphilisa? Chaza.
8 Nangabe ungumtali, cabanga ngekutsi sibonelo sakho sibatsintsa njani bantfwana bakho. Yini labayibona ibaluleke kakhulu kuwe—ngumsebenti wakho nobe buhlobo bakho naJehova? Nangabe babona kutsi tintfo letita kucala kuwe kufuna kwatiwa bantfu, kuhlonishwa ngesizatfu setintfo lonato nekuba nemcebo, bangase basilingise yini lesibonelo sakho lesiyingoti? Bangase bangakuhloniphi yini njengemtali wabo? Lomunye umKhristu losemusha utsi: “Nangikhumbula kahle, babe wami abematasatasa kakhulu ngemsebenti wakhe. Ekucaleni, bekubonakala shengatsi usebenta matima ngobe afuna umndeni wakitsi ube nalokuncono kakhulu. Abengafuni seswele lutfo. Kodvwa eminyakeni lembalwa leyendlulile, kukhona lokwashintja. Wagcine sekasebenta njalo futsi asitsengela tintfo letidulile lesingatidzingi. Ngaleso sizatfu, bantfu besebati kutsi umndeni wakitsi unemali lenyenti kunekutsi basati ngekutsi singumndeni lokhutsata bantfu kutsi babe nebuhlobo lobuhle naNkulunkulu. Kuloko babe langinika kona, ngingakhetsa kungisekela kwakhe kutsi ngibe nebuhlobo lobuhle naNkulunkulu hhayi imali langinika yona.”
9 Batali, ningatikhweshisi kuJehova ngekutsi ninake kakhulu imisebenti yenu. Ngesibonelo senu, khombisani bantfwana benu kutsi niyakholelwa kutsi umcebo loncono kakhulu lesingaba nawo kuba nebuhlobo lobuhle naNkulunkulu, hhayi tintfo lesinato.—Mat. 5:3.
10. Yini umuntfu losemusha langacabanga ngayo nakafuna kutibekela umgomo lotsite?
10 Nangabe usemusha futsi ufuna kutibekela umgomo lotsite, ungayikhetsa njani indlela lefanele? Njengobe sesicoce ngako loku, kudzingeka wati kutsi uyaphi. Kuceceshwa kanye nemsebenti lofuna kuwutsatsa kungakuvumela yini kutsi ufune uMbuso kucala nobe kutakukhweshisa kuJehova? (2 Thim. 4:10) Umgomo wakho kufuna kulingisa labo injabulo yabo lelawulwa kuba nemali lenyenti ebhange yini? Nobe utawukhetsa kuciniseka njengaDavide, lowabhala watsi: “Bengingumntfwana, manje sengimdzala, angizange sengimbone lolungile alahliwe, ngisho nebantfwabakhe abahambi bacela kudla.” (Hla. 37:25) Khumbula kutsi lenye indlela ingakukhweshisa kuJehova, kantsi lenye ingakuholela ekuphileni lokuncono kakhulu. (Fundza Taga 10:22; Malakhi 3:10.) Nguyiphi indlela wena lotayikhetsa? *
KUTIJABULISA
11. LiBhayibheli litsini ngekutijabulisa, kodvwa yini lokufanele siyikhumbule?
11 LiBhayibheli alisho kutsi kubi kutijabulisa nobe litsi kutijabulisa kudlala ngesikhatsi. Pawula wabhalela Thimothi watsi: “Kwetayeta umtimba ngekwelula imisipha kunenzuzo kwesikhashana nje.” (1 Thim. 4:8) LiBhayibheli lize litsi ‘kunesikhatsi sekuhleka’ ‘nesikhatsi sekugidza,’ futsi lisikhutsata kutsi sibe nesikhatsi lesenele sekuphumula. (Shu. 3:4; 4:6) Nobe kunjalo, nawungakanaki, kutijabulisa kungakukhweshisa kuJehova. Njani? Ingoti lenkhulu iseticini letimbili—luhlobo lwekutijabulisa lolukhetsako kanye nesikhatsi losicitsa kuko.
12. Ngutiphi tintfo lokufanele ucabange ngato nawukhetsa tekutijabulisa?
12 Kwekucala, kufanele sicabangisise ngeluhlobo lwekutijabulisa lesilukhetsako. Ciniseka ngekutsi ungatitfola tindlela tekutijabulisa letikahle. Kuliciniso kutsi tindlela tekutijabulisa letikhona lamuhla tikhutsata tintfo Nkulunkulu langatitsandzi, letifaka ekhatsi budlova, kusebentisa imimoya nekutiphatsa kabi ngekwemacasi. Ngako-ke, kudzingeka siluhlolisise luhlobo lwekutijabulisa lesilukhetsako. Loko kukutsintsa njani wena? Kukukhutsata kutsi ube silwi, utigcabhe ngaloko lonako nobe ube nelubandlululo ngebantfu bakulamanye emave? (Taga 3:31) Kukucedzela imali yini? Kungabakhuba yini labanye bantfu? (Rom. 14:21) Kutijabulisa lokukhetsako kukwenta utihlanganise nebantfu labanjani? (Taga 13:20) Kukukhutsata kutsi wente tintfo letimbi yini?—Jak. 1:14, 15.
13, 14. Yini lokudzingeka ucabange ngayo mayelana nesikhatsi losicitsa utijabulisa?
13 Cabanga nangesikhatsi losicitsa utijabulisa. Tibute: ‘Ngicitsa sikhatsi lesinyenti yini ngitijabulisa ngize ngingabi naso nesikhatsi sekwenta imisebenti yaNkulunkulu?’ Nangabe ukhetsa kucitsa sikhatsi lesinyenti utijabulisa, utawutfola kutsi awujabuli ngendlela lobowungatsandza kujabula ngayo. Liciniso likutsi labo labangacitsi sikhatsi lesinyenti batijabulisa, bajabula kakhulu. Yini lebangela loko? Kungobe bayati kutsi bacale benta “lokuncono” kakhulu, ngako bete umuva wekutisola nasebatijabulisa.—Fundza Filiphi 1:10, 11.
14 Nanobe kucitsa sikhatsi lesinyenti sitijabulisa kungabonakala kukuhle, kodvwa kutsatsa leyo ndlela kungase kusikhweshise kuJehova. Kim, dzadze loneminyaka lengu-20 budzala wahlangabetana nesimo lesinjalo. Utsi: “Bengiba khona kuyo yonkhe imicimbi. Njalo ngetimphelasontfo—ngaLesihlanu, uMgcibelo nangeliSontfo, bekuba nemicimbi lemikhulu. Kodvwa nyalo ngiyabona kutsi kunetintfo letinyenti letibalulekile lokufanele ngitente. Sibonelo saloku kutsi njengobe ngilihlahlandlela, ngivuka ekuseni ngensimbi yesitfupha kute ngiye ensimini, ngako angeke ngikhone kuba semicimbini kute kushaye insimbi yesibili ekuseni. Ngiyati kutsi akusiyo yonkhe imicimbi lemibi, kodvwa ingakuphatamisa kakhulu. Kufanele ibekwe endzaweni yayo, njengobe kunjalo ngaletinye tintfo.”
15. Batali bangabasita njani bantfwana babo kutsi babe netikhatsi letimnandzi tekutijabulisa?
15 Batali banemtfwalo wekutinakekela kanye newekunakekela tidzingo tebantfwana babo, kutifundzisa bona kanye nebantfwana babo ngaNkulunkulu nekunaka imivelo yabo. Loko kufaka ekhatsi nekutijabulisa. Nangabe ungumtali, ungatsatsi tonkhe tindlela tekutijabulisa njengaletimbi. Kodvwa-ke, kufanele uticaphele tindlela tekutijabulisa letimbi. (1 Khor. 5:6) Nawenta imetamo yekukhetsa kahle tekutijabulisa, ungatitfola tindlela letitawusebenta emndenini wenu. * Ngaleyo ndlela, wena nebantfwana bakho nitawukhetsa indlela letawunisondzeta kuJehova.
BUHLOBO BEMNDENI
16, 17. Ngusiphi simo lesibuhlungu lesehlele batali labanyenti, futsi sati njani kutsi Jehova uyabucondza lobo buhlungu?
16 Kusondzelana lokusemkhatsini wemtali nemntfwana, kunemandla kakhulu futsi naJehova usebentisa lobo buhlobo kute afananise lutsandvo lanalo ngebantfu bakhe. (Isa. 49:15) Ngako-ke, kuyintfo levamile kudzabuka lapho lilunga lemndeni lesilitsandzako lishiya Jehova. Naku lokwashiwo ngulomunye dzadze, indvodzakati yakhe leyayekeliswa kuba nguFakazi: “Ngaba lusizi kakhulu, futsi ngatibuta nekutsi, ‘Yini lemente washiya Jehova?’ Ngaba nemuva welicala futsi bengitisola mine.”
17 Jehova uyabucondza buhlungu lobuvako. Naye “watisola” ngesikhatsi lilunga lemndeni wakhe wasemhlabeni lihlubuka, nalapho bantfu labebaphila ngembikwaZamcolo nabo bahlubuka. (Gen. 6:5, 6) Kungase kube matima kulabo labangakase balahlekelwe ngalendlela kubona kutsi kubuhlungu kangakanani kuba kuleso simo. Nobe kunjalo, angeke kube kuhlakanipha kuvumela kuyekeliswa kwelilunga lemndeni kuba nguFakazi kutsi kusikhweshise kuJehova. Ngako-ke, singabubeketelela njani buhlungu lobubangelwa kutsi lilunga lemndeni lishiye Jehova?
18. Yini lokufanele yente batali bangatisoli bona nangabe umntfwana ashiya Jehova?
18 Ungatisoli ngaloko lokwentekile. Jehova unike bantfu inkhululeko yekutikhetsela, futsi lilunga ngalinye lemndeni lelitinikele laphindze labhajatiswa, kufanele ‘litetfwalele umtfwalo walo.’ (Gal. 6:5) Jehova ubuka lesoni—hhayi wena—njengaleso lesiyolandzisa ngaloko lesikwentile. (Hez. 18:20) Ngako-ke, ungasoli labanye bantfu. Tihloniphe tindlela taJehova tekuniketa siyalo. Melana naDeveli, hhayi nebelusi labavikele libandla.—1 Phet. 5:8, 9.
19, 20. (a) Yini lengentiwa batali bebantfwana labayekelisiwe kuba boFakazi kute babeketelele buhlungu lababuvako? (b) Nguliphi litsemba batali labanjalo labanalo?
19 Ngakulokunye, nangabe ukhetsa kulahla Jehova, usuke utikhweshisa kuye. Ecinisweni, kuto tonkhe tintfo lelilunga lemndeni wakho lelifuna kukubona utenta, kuba sedvute naJehova—lokufaka ekhatsi kuba nebuhlobo lobuhle nemndeni wakho. Ngako-ke, kute ubeketelele lesimo, bani nebuhlobo lobuhle naNkulunkulu. Ungatehlukanisi nebazalwane kanye nabodzadze labangemaKhristu letsembekile. (Taga 18:1) Thantaza kuJehova umtjele ngendlela lotiva ngayo. (Hla. 62:7, 8) Ungenti taba kute utihlanganise nelilunga lemndeni leliyekelisiwe kuba nguFakazi, mhlawumbe ulitfumelele imilayeto. (1 Khor. 5:11) Bani matasatasa ngemisebenti yaNkulunkulu. (1 Khor. 15:58) Lodzadze lesikhulume ngaye ngenhla, utsi: “Ngiyati kutsi kufanele ngibe matasatasa emsebentini waJehova futsi ngigcine buhlobo bami naye bucinile kute ngikhone kusita indvodzakati yami nayibuya kuJehova.”
20 LiBhayibheli litsi lutsandvo “lwetsemba tintfo tonkhe.” (1 Khor. 13:4, 7) Akusikubi kuba nelitsemba lekutsi umuntfu lomtsandzako utawubuya akhonte Nkulunkulu. Njalo ngemnyaka, bantfu labanyenti labebayekelisiwe kuba boFakazi bayaphendvuka babuye enhlanganweni yaJehova. Jehova akabatfukutseleli ngekuphendvuka kwabo. Ngalokwehlukile kuloko, ‘ukulungele kutsetselela.’—Hla. 86:5.
YENTA TINCUMO LETIHLAKANIPHILE
21, 22. Yini lotimisele kuyenta ngenkhululeko yakho yekutikhetsela?
21 Jehova unike bantfu bakhe inkhululeko yekutikhetsela. (Fundza Dutheronomi 30:19, 20.) Kodvwa njengobe banalenkhululeko, banemitfwalo yekwenta tincumo. UmKhristu ngamunye kufanele atibute: ‘Mine ngikuyiphi indlela? Ngiwuvumele yini umsebenti, kutijabulisa nobe buhlobo bami nemndeni wami kutsi kungikhweshise kuJehova?’
22 Lutsandvo Jehova lanalo ngebantfu bakhe alupheli. Singatikhweshisa kuJehova nangabe sikhetsa kulandzela indlela lengakalungi. (Rom. 8:38, 39) Ngako-ke, akukafaneli loko kwenteke! Kwente umgomo wakho kutsi ungavumeli nobe yini ikukhweshise kuJehova. Sihloko lesilandzelako sitawucoca ngetindlela letine lesingakukhombisa ngato loko.


text:
KUPHILA KWEMAKHRISTU
Bani Nebuntfu BaNkulunkulu—Kukholwa
KUBALULEKE NGANI?:
Kukholwa kuyadzingeka kuze sijabulise Nkulunkulu.—Heb 11:6
Kuba nekukholwa kuloko Nkulunkulu lasetsembisa kona kusenta sicinisele nasivivinywa.—1Ph 1:6, 7
Kuba bete kukholwa kungasibangela kutsi sone.—Heb 3:12, 13
INDLELA YEKUKWENTA:
Fundza livi laNkulunkulu futsi uzindle ngalokufundzako.—Rom 10:17; 1Tm 4:15
Tihlanganise njalo naboFakazi.—Rom 1:11, 12
BUKELANI I-VIDEO LETSI PHISHEKELA BUNTFU LOBUKWENTA WETSEMBEKE—KUKHOLWA , BESE NIPHENDVULA LEMIBUTO LELANDZELAKO:


text:
June 12-18
SILILO 1-5
Ingoma 128 Nemthantazo
Setfulo (3 imiz. nobe ngephansi)
UMCEBO LOSEVINI LANKULUNKULU
“Kulindza Kusisita Sicinisele”: (10 imiz.)
[Dlala i-video letsi Setfulo SeSililo.]
Sil 3:20, 21, 24
—Jeremiya walindza futsi wetsembela kuJehova (w12-ZU 6/1 14 ¶3-4; w11 9/15 8 ¶8)
Sil 3:26, 27
—Kucinisela nakuvivinywa kukholwa kwetfu kutasisita sikhone kubhekana netimo letimatima esikhatsini lesitako (w07-ZU 6/1 11 ¶4-5)
-
Funisisa Umcebo EVini LaNkulunkulu: (8 imiz.)
Sil 2:17
—Nguliphi “livi” Jehova lalifeza mayelana neJerusalema? (w07-ZU 6/1 9 ¶4)
Sil 5:7
—Jehova ujezisa bantfu ngemacala abokhokho babo yini? (w07-ZU 6/1 11 ¶1)
Lamavesi eliBhayibheli labekafundvwa kuleliviki angifundziseni ngaJehova?
Ngumaphi lamanye emaphuzu lengiwatfolile kulokufundvwa kweliBhayibheli kwaleliviki?
-
Kufundvwa KweliBhayibheli: (4 imiz. nobe ngephansi) Sil 2:20–3:12
TIMISELE EMSEBENTINI WEKUSHUMAYELA
Kucoca Nemuntfu Kwekucala: (2 imiz. nobe ngephansi) wp17.3 likhasi lelingemuva
—Yakha sisekelo sekubuyela kuye.
Kubuyela Kulesicoce Naye: (4 imiz. nobe ngephansi) wp17.3 likhasi lelingemuva
—Mema lomuntfu kutsi ete esifundvweni.
Inkhulumo: (6 imiz. nobe ngephansi) w11 9/15 9-10 ¶11-13
—Sihloko: Jehova Usabelo Sami.
KUPHILA KWEMAKHRISTU
Ingoma 126
Tidzingo Telibandla: (8 imiz.) Nangabe kute, coca nelibandla Ngencwadzi Levela Esigungwini Lesibusako.
Loko Inhlangano Lekufezile: (7 imiz.) Dlala i-video yalenyanga letsi Loko Inhlangano Lekufezile.
Sifundvo SeliBhayibheli Selibandla (30 imiz.) kr sehl. 13 ¶33-34, libhokisi “Kuncotjwa Kwemacala Lokwatfutfukisa Kushumayela NgeMbuso,” nelibhokisi lekubuketa “Uyintfo Sibili Kangakanani Kuwe UMbuso?”
Buketa Lokucocwe Ngako Bese Usho Lokutawucocwa Ngako Evikini Lelilandzelako (3 imiz.)
Ingoma 100 Nemthantazo


text:
Ungatsandza yini kufundza lesihloko ngalolulwimi: %%?
LiBhayibheli Leliku-Internet | I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
1 Mine Pawula, umphostoli waKhristu Jesu ngentsandvo yaNkulunkulu, ngikanye naThimothi umzalwane wetfu,
2 ngibhalela labangcwele nebazalwane labetsembekile baseKholose labamunye naKhristu:
Shengatsi ningaba nemusa nekuthula lokuvela kuNkulunkulu longuBabe wetfu.
3 Nasinithantazela, sihlale simbonga Nkulunkulu longuYise weNkhosi yetfu Jesu Khristu,
4 ngobe seva ngekukholwa kwenu kuKhristu Jesu nangelutsandvo leninalo ngabo bonkhe labangcwele,
5 ngenca yelitsemba lenibekelwe lona ezulwini. Esikhatsini lesendlulile, neva ngalelitsemba ngemlayeto weliciniso letindzaba letimnandzi
6 letefika kini. Njengobe nje tindzaba letimnandzi titsela titselo futsi tandza emhlabeni wonkhe, kunjalo nakini, kusukela ngelilanga leneva futsi nawati kahle ngalo umusa waNkulunkulu ngeliciniso.
7 Nguloko lenikufundze ku-Ephafrasi, losigcili lesitsandzekako lesikanye natsi, nesisebenti saKhristu lesetsembekile lesisimelele.
8 Wasitjela nangelutsandvo leninalo loluvetwa ngumoya.
9 Kungaleso sizatfu kusukela ngelilanga lesakuva ngalo loku, singayekelanga kunithantazela nekucela kutsi nigcwale lwati lwentsandvo yaNkulunkulu lolungulonalona, ngako konkhe kuhlakanipha nekucondza lokuvela kuye,
10 kuze nihambe ngendlela lefanele embikwaJehova, khona nitewumjabulisa ngalokuphelele njengobe nichubeka nitsela titselo kuyo yonkhe imisebenti lemihle, futsi nikhula elwatini lolungulonalona ngaNkulunkulu.
11 Shengatsi ningaciniswa ngawo onkhe emandla ngebukhulu benkhatimulo yakhe, kuze nicinisele ngalokuphelele ngekubeketela nenjabulo,
12 njengobe nibonga Babe lonente nakufanela kuhlanganyela efeni lalabangcwele labasekukhanyeni.
13 Wasikhulula emandleni ebumnyama, futsi wasendlulisela eMbusweni weNdvodzana yakhe layitsandzako,
14 lesitfole ngayo kukhululwa ngenhlawulo, lokukutsetselelwa kwetono tetfu.
15 Yona ingumfanekiso waNkulunkulu longabonakali, litibulo layo yonkhe indalo;
16 ngobe tonkhe letinye tintfo tadalwa ngayo ezulwini nasemhlabeni, tintfo letibonakalako naletingabonakali, kungaba tihlalo tebukhosi, emandla ekubusa, bohulumende nome tiphatsimandla. Tonkhe letinye tintfo tadalwa ngayo futsi tadalelwa yona.
17 Yona yekucala kuto tonkhe letinye tintfo, futsi tonkhe taba khona ngayo,
18 iyinhloko yemtimba, lokulibandla. Isicalo, yekucala kuvuswa kulabafile, kuze ibe yekucala kuto tonkhe tintfo;
19 ngobe Nkulunkulu wakujabulela kutsi tonkhe tintfo tibe kuyo ngalokuphelele,
20 nekutsi ngayo ente tonkhe letinye tintfo tibuyisane naye ngekwenta kuthula ngengati yayo leyacitseka elugodvweni, kungaba tintfo letisemhlabeni nobe letisezulwini.
21 Ecinisweni, nine lebenehlukanisiwe naNkulunkulu futsi nititsa naye ngobe tingcondvo tenu betinake imisebenti lemibi,
22 sewunente nabuyisana naye ngemtimba wenyama waloyo lowafa, kuze anente nibe ngcwele, nibe msulwa futsi ningasoleki embikwakhe.
23 Kutawuba njalo nangabe nichubeka ekukholweni, nibambelela esisekelweni, nicinile futsi ninganyakatiswa etsembeni letindzaba letimnandzi lenativa, naletashunyayelwa kuyo yonkhe indalo lengephansi kwelizulu. Mine Pawula ngaba yinceku lememetela letindzaba letimnandzi.
24 Nyalo ngiyajabula ngekuhlupheka ngenca yenu, futsi ngibhekana netinhlupheko taKhristu lengisengakahlangabetani nato ngalokuphelele enyameni yami ngenca yemtimba wakhe, lokulibandla.
25 Ngaba yinceku yalelibandla ngekuvumelana nemsebenti Nkulunkulu langiphatsisa wona ngenca yenu, kutsi ngishumayele livi lakhe ngalokuphelele—
26 lokuyimfihlo lengcwele lebeyifihliwe etikhatsini nasetitukulwaneni letengcile. Kodvwa nyalo seyembuliwe kulabangcwele bakhe,
27 labo Nkulunkulu lakujabulele kubembulela bukhulu benkhatimulo yalemfihlo lengcwele etiveni, lenguKhristu lenisebunyeni naye, kanye nelitsemba lenkhatimulo yakhe.
28 Nguye lesimemetela, seluleke futsi sifundzise ngaye bonkhe bantfu ngako konkhe kuhlakanipha, kuze sente wonkhe umuntfu aphelele ebunyeni naKhristu.
29 Kudzimate kube ngunyalo, ngisebenta kamatima ngiphindze ngitikhandle ngekuciniswa nguye, lokunemandla kakhulu kimi.
Tfumela
Tfumela
I-NEW WORLD TRANSLATION OF THE HOLY SCRIPTURES
Kholose 1
SiSwati
Fundza LiBhayibheli Ku-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Lingisa Jesu Ngesibindzi Sakhe Nangekucondza Kwakhe
“Nanobe ningakake nambona, niyamtsandza. Nanobe ningamboni kwanyalo, niyakholwa kuye.”
1, 2. (a) Yini lesingayenta kuze sitfole kuphila lokuphakadze? (b) Yini lengasisita kutsi singaphambuki kuloluhambo lwetfu?
NASIBA ngemaKhristu, kuba shengatsi sitsatsa luhambo. Nasihlala setsembekile kuNkulunkulu, loluhambo lwetfu lutawuba yimphumelelo futsi singaphila phakadze. Jesu watsi: “Loyo loyawucinisela kudzimate kube sekugcineni, nguye loyawusindziswa.” (Matewu 24:13) Ngako kuze siphumelele kuloluhambo, kufanele sihlale setsembekile kuNkulunkulu kuze “kube sekugcineni,” kungaba sekugcineni kwekuphila kwetfu nobe ekupheleni kwalelive lelibi. Nobe kunjalo, kufanele sicaphele kutsi singaphatanyiswa ngulelive. (1 Johane 2:15-17) Yini lesingayenta kute singaphambuki kuloluhambo lwetfu?
2 Jesu wasibekela sibonelo lesihle. Nasitadisha loko lokushiwo liBhayibheli mayelana nendlela Jesu labephila ngayo, singafundza kutsi unjani. Loko kutasenta simtsandze futsi sibe nekukholwa kuye. (Fundza 1 Phetro 1:8, 9.) Umphostoli Phetro watsi Jesu wasishiyela sibonelo kuze silandzele tinyatselo takhe edvute. (1 Phetro 2:21) Nasilingisa sibonelo sakhe ngekucophelela, sitawucinisela kuze kube sekugcineni. * (Fundza umbhalo longentansi.) Esihlokweni lesendlulile, sifundze ngendlela lesingasilingisa ngayo sibonelo saJesu sekutfobeka nesekuba nemusa. Kulesihloko, sitawufundza ngekutsi singamlingisa njani ngekuba nesibindzi kanye nekucondza.
JESU UNESIBINDZI
3. Siyini sibindzi, futsi singaba naso njani?
3 Sibindzi sibuntfu lobungasenta sitive sinemandla futsi busisite kutsi sibeketelele bumatima. Kuba nesibindzi kusisita kutsi simelele lokulungile. Kungasisita kutsi sehlise umoya futsi sihlale setsembekile kuNkulunkulu nasivivinywa. Sibindzi sihlobene nekwesaba, litsemba nelutsandvo. Ngayiphi indlela? Nasesaba kudvumata Nkulunkulu, ngeke sivume kuncotjwa kwesaba bantfu. (1 Samuweli 11:7; Taga 29:25) Kwetsemba Jehova kusisita kutsi sinake likusasa letfu kunekunaka bumatima lesibhekene nabo. (Tihlabelelo 27:14) Lutsandvo lolute bugovu lusikhutsata kutsi sibe nesibindzi ngisho nalapho siphatfwa kabi. (Johane 15:13) Kwetsembela kuNkulunkulu nekulingisa iNdvodzana yakhe kusenta sibe nesibindzi.
4. Jesu wasikhombisa njani sibindzi ngesikhatsi asethempelini? (Buka sitfombe lesisekucaleni kwalesihloko.)
4 Nakaneminyaka lengu-12 budzala, Jesu wakhombisa sibindzi ngalesikhatsi ‘asethempelini ahleti nebafundzisi.’ (Fundza Lukha 2:41-47.) Labafundzisi benkholo bebawati kahle uMtsetfo waMosi, futsi bebawati nemasiko emaJuda. Lamasiko bekenta kutsi kube matima kulalela uMtsetfo. Kodvwa lolwati lwawo aluzange lwente Jesu esabe kukhuluma. Esikhundleni saloko abesolo ‘ababuta imibuto.’ Kuliciniso kutsi Jesu abengababuti imibuto yebuntfwana. Kunaloko, singambona ngeliso lengcondvo abuta imibuto lebalulekile leyabenta banaka futsi bacabangisisa. Nangabe labafundzisi bebetama kugiba Jesu ngemibuto lebeyingavusa timphikiswane, abazange baphumelele. Bonkhe bantfu lebebalalele, lokufaka ekhatsi labafundzisi, bamangaliswa “kucondza kwakhe kanye netimphendvulo takhe.” Jesu walisekela ngesibindzi liciniso leliseVini laNkulunkulu!
5. Ngutiphi tindlela Jesu lakhombisa ngato sibindzi emsebentini wakhe wekushumayela?
5 Emsebentini wakhe wekushumayela, Jesu wakhombisa sibindzi ngetindlela letehlukahlukene. Nasi sibonelo: Wembulela bantfu kutsi baholi benkholo bebabadukisa ngetimfundziso tabo temanga. (Matewu 23:13-36) Jesu akazange avume konakaliswa ngulelive. (Johane 16:33) Wachubeka ashumayela ngisho nalapho aphikiswa. (Johane 5:15-18; 7:14) Ngesibindzi, wahlanta lithempeli tikhatsi letimbili ngekutsi acoshe labo lebebonakalisa kukhonta kweliciniso.
Ngesibindzi, Jesu wachazela iNkantolo YemaJuda kutsi unguKhristu nekutsi uyiNdvodzana yaNkulunkulu
6. Jesu wasikhombisa njani sibindzi ngelilanga lekugcina lekuphila kwakhe emhlabeni?
6 Asesihlole indlela Jesu lasikhombisa ngayo sibindzi ngelilanga lekugcina lekuphila kwakhe emhlabeni. Bekati kutsi kutawentekani ngemuva kwekutsi Judasi amtsengise. Kodvwa ngesikhatsi kuchubeka sidlo seliPhasika, Jesu watsi kuJudasi: “Loko lokwentako kwente masinyane.” (Johane 13:21-27) Ensimini yaseGetsemane, Jesu wativeta ngesibindzi kulamasotja labetele kutembopha. Nanobe kuphila kwakhe bekusengotini, wavikela bafundzi bakhe, futsi watsi kulamasotja: “Bayekeleni laba.” (Johane 18:1-8) Ngemuva kwaloko, ngesikhatsi aphenywa ngemibuto eNkantolo YemaJuda, Jesu washo ngesibindzi kutsi unguKhristu nekutsi uyiNdvodzana yaNkulunkulu. Abengesabi, ngisho nobe umphristi lophakeme abefuna sizatfu sekumbulala. (Makho 14:60-65) Jesu wagcina bucotfo bakhe kuNkulunkulu futsi wafela elugodvweni. Ngesikhatsi aphefumula kwekugcina, wamemeta watsi: “Sekufezekile!”
LINGISA JESU NGESIBINDZI SAKHE
7. Bantfu labasha, nitiva njani ngekuba BoFakazi BaJehova, futsi ningakhombisa njani kutsi ninesibindzi?
7 Singamlingisa njani Jesu ngesibindzi sakhe? Esikolweni. Nine labasha, nisuke nikhombisa sibindzi nanitjela lenifundza nabo kanye nalabanye bantfu kutsi niBoFakazi BaJehova. Nanenta njalo, nikhombisa kutsi niyatigcabha ngekubitwa ngelibito laJehova, ngisho nobe loko kunganenta nihlekwe. (Fundza Tihlabelelo 86:12.) Labanye banganicindzetela kutsi nikholelwe ekutigucukeleni kwemvelo. Kodvwa ningaciniseka kutsi loko liBhayibheli lelikushoko ngekudalwa kwetintfo kuliciniso. Ningasebentisa incwajana letsi “The Origin of Life—Five Questions Worth Asking,” kuze niphendvule labo labafuna kwati “sizatfu selitsemba lenu.” (1 Phetro 3:15) Ngaleyo ndlela, nitawenetiseka ngekwati kutsi nilisekele ngesibindzi liciniso leliseBhayibhelini!
8. Ngutiphi tizatfu letisenta sishumayele ngesibindzi?
8 Nasishumayela. Njengobe singemaKhristu eliciniso, kufanele sichubeke ‘sikhuluma ngesibindzi lesisinikwa nguJehova.’ (Imisebenti 14:3) Kungani singakhona kushumayela ngesibindzi? Kwekucala, siyati kutsi loko lesikushumayelako kuvela eBhayibhelini futsi kuliciniso. (Johane 17:17) Kwesibili, “sitisebenti letikanye naNkulunkulu” futsi usisita ngemoya wakhe longcwele. (1 Khorinte 3:9; Imisebenti 4:31) Kwesitsatfu, siyamtsandza Jehova kanye nebantfu, ngako sitimisele kwenta konkhe lokusemandleni etfu kute sitjele labanye tindzaba letimnandzi. (Matewu 22:37-39) Ngesizatfu sekutsi sinesibindzi, ngeke siyekele kushumayela. Sitimisele kubafundzisa liciniso labo ‘labavalwe tingcondvo,’ nobe labadukiswe baholi benkholo. (2 Khorinte 4:4) Sitawuchubeka sishumayela tindzaba letimnandzi ngisho nobe labanye bangawemukeli umlayeto wetfu nobe basiphatsa kabi.
9. Singasikhombisa njani sibindzi nasibhekene nebumatima?
9 Nasibhekene nebumatima. Nasetsembela kuNkulunkulu, utasinika kukholwa nesibindzi sekubeketelela bumatima. Nasishonelwa ngumuntfu lesimtsandzako, siyadzabuka, kodvwa asiphelelwa litsemba. Siyaciniseka kutsi ‘Nkulunkulu wayo yonkhe indvudvuto’ utasipha emandla. (2 Khorinte 1:3, 4; 1 Thesalonika 4:13) Nasigula nobe nasilimele, siva buhlungu, kodvwa asivumi kwelashwa ngetindlela letingamjabulisi Nkulunkulu. (Imisebenti 15:28, 29) Nasicindzetelekile, ‘tinhlitiyo tetfu tingasilahla,’ kodvwa asiphelelwa ngemandla. Setsembela kuJehova, ‘losedvute nalabo labanetinhlitiyo letephukile.’ * (Fundza umbhalo longentansi.)
JESU UNEKUCONDZA
10. Kuyini kucondza, futsi nguyiphi indlela umKhristu lonekucondza lakhuluma ngayo nalenta ngayo tintfo?
10 Kucondza kulikhono lekwehlukanisa emkhatsini walokuhle nalokubi bese ukhetsa kwenta lokuhle. (Hebheru 5:14) UmKhristu lonekucondza wenta tincumo letitawucinisa buhlobo bakhe naNkulunkulu. Uyaciniseka kutsi akabalimati labanye ngendlela lakhuluma ngayo. Kodvwa ujabulisa Jehova ngekutsi akhetse emavi latawusita labanye. (Taga 11:12, 13) ‘Uyephuta kutfukutsela.’ (Taga 14:29) “Akeduki” endleleni, lokusho kutsi wenta tincumo letinhle kuko konkhe kuphila kwakhe. (Taga 15:21) Singafundza njani kuba nekucondza? Kufanele sitadishe liVi laNkulunkulu futsi sikusebentise loko lesikufundzako. (Taga 2:1-5, 10, 11) Singahlolisisa nesibonelo saJesu lesiphelele sekuba nekucondza bese siyasilingisa.
11. Jesu wakukhombisa njani kucondza endleleni labekhuluma ngayo?
11 Jesu wakhombisa kucondza kuko konkhe labekusho nalabekwenta. Endleleni labekhuluma ngayo. Nakashumayela tindzaba letimnandzi, Jesu wasebentisa emavi lanemusa labamangalisa labo lebebamlalele. (Matewu 7:28; Lukha 4:22) Abevame kufundza eVini laNkulunkulu nobe alicaphune. Abeyati kahle imibhalo labengayisebentisa kunobe ngusiphi simo. (Matewu 4:4, 7, 10; 12:1-5; Lukha 4:16-21) Ngetulu kwaloko, bantfu lebebamlalele nakachaza imiBhalo bebatsintseka tinhlitiyo. Ngemuva kwekuvuswa kwakhe, Jesu wakhuluma nebafundzi lababili lebebaya e-Emawusi. Wabachazela imibhalo lebeyimayelana naye. Ngemuva kwaloko, labafundzi batsi: “Angitsi sivele satsintseka tinhlitiyo ngesikhatsi akhuluma natsi endleleni, asichazela imiBhalo?”
12, 13. Ngutiphi tibonelo letikhombisa kutsi Jesu bekephuta kutfukutsela futsi acabangela?
12 Imiva yakhe nesimo sakhe sengcondvo. Kucondza kwasita Jesu kutsi ‘ephute kutfukutsela.’ (Taga 16:32, NW.) Abekhona kutibamba futsi ‘abenemoya lomuhle.’ (Matewu 11:29) Jesu abehlale ababeketelela bafundzi bakhe ngisho nobe bebanemaphutsa. (Makho 14:34-38; Lukha 22:24-27) Abehlisa umoya ngisho nalapho aphatfwa kabi.
13 Kucondza kwasita Jesu kutsi acabangele. Abeyicondza injongo yeMtsetfo waMosi, futsi loko kwatsintsa indlela labebaphatsa ngayo bantfu. Cabanga ngendzaba yemfati ‘lobekanesifo sekopha.’ (Fundza Makho 5:25-34.) Lomfati wahamba emkhatsini wesicumbi sebantfu, wafike watsintsa ingubo yaJesu futsi welapheka. Ngekusho kweMtsetfo, lomfati bekangcolile, ngako bekungakafaneli atsintse bantfu. (Levithikhusi 15:25-27) Kodvwa Jesu akazange amtsetsise. Kungani? Kungobe bekacondza kutsi kukhombisa “sihawu nekwetsembeka” kubaluleke kakhulu kunekunamatsela eMtsetfweni. (Matewu 23:23) Jesu wakhuluma ngemusa watsi: “Ndvodzakati, kukholwa kwakho kukuphilisile. Hamba kahle, ngobe sewuphilile ekuguleni kwakho.” Lesi sibonelo lesihle kakhulu sendlela kucondza lokwakhutsata ngayo Jesu kutsi akhombise umusa.
14. Yini Jesu lakhetsa kuyenta, futsi wenta njani kute ahlale anake umsebenti wekushumayela?
14 Endleleni labephila ngayo. Jesu wakhombisa kucondza ngendlela labephila ngayo. Watinikela emsebentini wekushumayela. (Lukha 4:43) Wenta tincumo letamsita kutsi anake lomsebenti futsi awucedze. Sibonelo saloku kutsi wagcina kuphila kwakhe kumelula kuze asebentise sikhatsi nemandla akhe emsebentini wekushumayela. (Lukha 9:58) Bekati kutsi bekufanele aceceshe labanye kute bachubeke nemsebenti wekushumayela ngemuva kwekufa kwakhe. (Lukha 10:1-12; Johane 14:12) Wetsembisa bafundzi bakhe kutsi abetawubasita kulomsebenti “kute kube sekupheleni kwalelive.”
LINGISA JESU NGEKUCONDZA KWAKHE
15. Singakukhombisa njani kucondza endleleni lesikhuluma ngayo?
15 Singamlingisa njani Jesu ngekucondza kwakhe? Endleleni lesikhuluma ngayo. Nasikhuluma nebazalwane nabodzadzewetfu, sisebentisa emavi labakhutsatako hhayi labacedza emandla. (Efesu 4:29) Nasicoca nalabanye ngeMbuso waNkulunkulu, emavi etfu kufanele “avangwe ngeluswayi,” lokusho kutsi kufanele sikhulume ngekuhlakanipha. (Kholose 4:6) Setama kucondza loko bantfu labakudzingako naloko labanendzaba nako bese sikhetsa emavi etfu ngekuhlakanipha. Nasisebentisa emavi lanemusa, bantfu batasilalela futsi umlayeto wetfu ungabatsintsa tinhlitiyo. Ngetulu kwaloko, nasichaza tinkholelo tetfu, sisebentisa liBhayibheli nome kunini nakungenteka, ngobe liVi laNkulunkulu liyincwadzi leneligunya. Siyati kutsi umlayeto loseBhayibhelini unemandla kakhulu kwendlula nobe yini lesingayisho.
16, 17. (a) Singakhombisa njani kutsi siyephuta kutfukutsela futsi siyacabangela? (b) Yini lesingayenta kute sihlale sinake umsebenti wekushumayela?
16 Ngemiva yetfu nangesimo setfu sengcondvo. Kucondza kusisita kutsi sitibambe nangabe sicindzetelekile futsi kusenta ‘sephute kutfukutsela.’ (Jakobe 1:19) Nangabe bantfu basiphatsa kabi, setama kucondza sizatfu saloko labakushito nobe labakwentile. Ngaleyo ndlela kuba melula kubatsetselela nekungabatfukutseleli. (Taga 19:11) Kucondza kuphindze kusisite kutsi sicabangele. Asilindzeli kutsi bazalwane nabodzadzewetfu bangawenti emaphutsa. Esikhundleni saloko, siyakhumbula kutsi kungenteka banetinkinga lesingaticondzi kahle. Sikulungele kulalela imibono yabo futsi sihambisane nayo nakungenteka, lokusho kutsi asilweli kutsi tintfo tentiwe ngendlela yetfu.
17 Endleleni lesiphila ngayo. Siyati kutsi kushumayela tindzaba letimnandzi kulilungelo lelikhulu kakhulu lesingaba nalo. Ngako sifuna kutsatsa tincumo letitasenta sihlale sinake umsebenti wekushumayela. Sikhetsa kubeka Jehova kucala ekuphileni kwetfu. Siphila imphilo lemelula kute sisebentise sikhatsi nemandla etfu ekushumayeleni tindzaba letimnandzi ngaphambi kwekutsi kufike kuphela.
18. Singenta njani kute sichubeke neluhambo loluya ekuphileni lokuphakadze, futsi yini lotimisele kuyenta?
18 Kusijabulise kakhulu kufundza ngalobunye buntfu baJesu lobuhle! Asewucabange nje kutsi singazuza kangakanani ngekuhlolisisa lobunye buntfu bakhe nangekwetama kumlingisa. Ngako-ke asitimisele kulingisa Jesu. Nasenta njalo, sitawuchubeka neluhambo lwetfu loluya ekuphileni lokuphakadze futsi sisondzelane naJehova.
^ sig. 2 Incwadzi ya-1 Phetro 1:8, 9 yabhalelwa emaKhristu lanelitsemba lekuphila ezulwini. Kodvwa lamavi aPhetro ayasebenta nakumaKhristu lanelitsemba lekuphila phakadze emhlabeni.
^ sig. 9 Kuze utfole tibonelo tebantfu labakhombisa sibindzi nababhekene nebumatima, fundza Sicongosekulindza saDecember 1, 2000, emakhasi 24-28; i-“Phaphama!” ya-April 22, 2003, emakhasi 18-21; neyaJanuary 22, 1995, emakhasi 11-15, konkhe kutfolakala ngesiZulu.